Oniritzia

Zuzendari Berriak sailean Rudi Rosenberg frantziarraren Le Nouveau/The New Kid opera prima estreinatu da. Benoit bere familiarekin batera Parisera aldatu den 14 urteko mutikoaren istorioa du ardatz, eta, jakina denez, adin horretan berebiziko garrantzia hartzen du besteen eta, batez ere, kideen onespenak. Den bezalakoa izateko besteen beharra ezinbestekoa baitu bakoitzak, hortaz, besteen babesik gabe norbere beldurrak uxatzea ezinezkoa gertatzen da. Horrenbestez, atsegina eta dibertigarria izateaz aparte, gai interesgarria planteatzen digu egileak, eta ikusleari protagonistaren azalean ipintzea ez zaio batere kostatuko, eguneroko ohiko gertaerak islatzen baititu. Egileak defendatzen duen tesia zentzuzkoa da, gainera, hazten lagun zaitzaketen pertsonekin elkartzea gomendatzen baitigu. Nerabeen munduaren erretratua da (pertsonaia maitagarriak ageri dira bertan), baina adin guztietako pertsonei ere baliagarria izango zaie gomendioa. Izan ere, indibidualizazioaren ondorioz lortutako askatasunak (independentzia ekonomikoarekin lotutakoak, noski) bakardadea eta buruko gaixotasunak ekarri ditu. Shame maisulanean primeran islatu dute pertsona bakartuaren samintasuna; dirudienez, luzera begirako harreman estuek alkoholismoa, depresioa, eta gisako gaixotasunak ekiditeko balio dute.

14 urteko beste gazte baten istorioa du hizpide Stephan Richter austriarraren Einer Von Uns/One of Us estreinakoak. Ez da Rosenbergen lana bezain ona, baina kontatu nahi duen istorioa eraginkortasunez helaraztea lortzen du, kitzika handiegirik eragiten ez duen arren. Benoitek bezalaxe, besteen onarpena beharrezkoa du Julianek, eta horrek arazoak ekarriko dizkio. Maskulinitate hegemonikoak ergelkeriak egitera bultzatzen ditu mutiko asko, eta beste ereduen bitartez tragediak saihestuko genituzke. Westernetan, gizonezkoek basakeriatik aldendu nahi bazuten, emakume baten laguntza beharrezko zuten, hura baitzen zibilizazioaren zaindaria. Shame-k maskulinitate hegemonikoak dakartzan ondorio kaltegarriez ohartarazten gaitu, norbere sentimenduak onartzeko eta adierazteko gai ez diren gizonezkoek ez baitute ihesbiderik: drogak, kideen arteko borrokak eta emakumeen kontrako indarkeria dira horren emaitza. Negar egin ezazu, mutiko.

Perlak sailean, Denis Villeneuve quebectarraren Sicario izeneko thriller ahaltsua estreinatu da. Teknikoki aparta dela ukaezina da, eta tentsiopean egongo da ikuslea une oro, baina horrek ez du esan nahi istorioa sinplea denik, egia esan, hariari jarraitzea zaila gertatzen da askotan. Indarkeriak indarkeria eragiten duela adierazten digu egileak, beraz, gerra zikinaren adibide bikaina litzateke. Western odoltsu baten modukoa da, baina kasu honetan ez dakigu zehazki nortzuk diren gaizkileak, mugan ez baita legerik. Emily Bluntek jokatutako FBIko agentea zintzoa dela jakin badakigu, baina No Country for Old Men-en gertatzen zen moduan heroia ikuslearen pare aurkitzen da, ikuskizunari so. Jokoz kanpo erabat; indarkeriaren lurraldean ez baitaude hiltzaileak besterik.

Perlak sailean estreinatutako Alfonso Gomez-Rejon estatubatuarraren Me and Earl and The Dying Girl lanak publikoa erraz bereganatzen du hasieratik, dibertigarria eta, aldi berean, sakona delako. Sundancen Epaimahaiaren sari nagusiaz gain, publikoarena ere erdietsi zuen; hortaz, Donostian ere harrera beroa jasoko zuela ziurra zen. Greg gaztearen istorio hunkigarria du ardatz, baina pertsonaia xelebreekin eratutako unibertsoa baino gehiago da, barrua mugiarazten duen horietakoa.


Gabriel Aresti, ezagutu zutenen ahotik

Arestiri buruzko egun beteko jardunaldia antolatuko du Euskaltzaindiak urriaren 11n. Kontzertu akustikoen ziklo bat ere aurkeztu dute

Tituluaren azpian idatzitako oharrari kasu egitera, odoloste frijitua eta tomate freskoa afaldu bitartean idatzi zuen Artxandari begira poema Gabriel Aresti idazleak, noiz eta, tomatea gordin jatea Espainiatik eta Galiziatik Bizkaiko lantokietara joandako jende umilaren ikur zenean. «Archanda ikusten dut leihotik/eta pensacen dut/ hilek ez dutela ajola./ Biziek bai, haundia./ Gure hilak dira eta/ haien biziak, baina/ ez dio ajola./Hilei Lurra eman baitdiete,/ eta biziei kendu./ Hogetalau urte honetan egon natzaio mendi/ horri begira, eta lehen baino carkiago gaude». 50 urte beteko ditu aurten poema hori zeraman Euskal Harria liburuak, eta, aitzakia horrekin, Arestiren figura gizarterako egun beteko jardunaldia antolatu du Euskaltzaindiak urriaren 11n. Oskorri taldeak, Bernardo Atxagak, Arantxa Urretabizkaiak, Xabier Kintanak, Andoni Egañak eta Jon Kortazarrek hartuko dute parte, besteak beste.

«Gabriel Aresti pertsona ezagutzera ematea da asmoa», Erramun Osa Euskaltzaindiako idazkariordeak azaldu duenez. Gabriel Aresti kultur elkartearekin eta Bilboko Udalarekin batera antolatu dute egitaraua, eta helburu hori izan dute buruan. «Aresti ezagutu zuen jendea edo haren eragina jaso zuen jendea» hizlari jarriz heldu nahi dute Arestiren aurpegi hori ezagutaraztera, eta, hitzaldi akademikoez gainera, solasaldi formatuko saioak izango dira horregatik nagusi jardunaldietan.

Oskorriren saioa

Musikak ere izango du bere tartea. Iaz eman zuen bere ibilbidea amaitutzat Oskorri taldeak, baina, salbuespena eginda, oholtzara bueltatuko dira Euskaltzaindiaren jardunaldietarako. Euskal Harria liburuko poemekin osatutako sei abesti eskainiko dituzte jardunaldian.

Agustin Ibarrola pintoreari ere omenaldia egingo diote jardunaldian. Hark egin zituen Arestiren liburua ilustratzen zuten irudiak. Agintariek zentsuratu egin zituzten irudi haietariko batzuk, eta «garai zailetan» egindako lan hura eskertu nahi izan dio Euskaltzaindiak orain sortzaileari.

Arestiri buruzko jardunaldiez gainera, sei kontzertu akustikoko ziklo bat ere aurkeztu du Euskaltzaindiak. Bilboko Plaza Barriko akademiaren egoitzan egingo dira emanaldi guztiak, eta denak astelehenez. Astelehen buruzuriak izendatu dute horregatik ekimena, eta euskal kultura gizarteratzea izango da helburua. Aitor Gorosabel eta Xabi Bastida izango dira urriaren 9an, La Basu eta Maisha 16an, Anari 23an, Inun 30ean, Gorka Urbizu azaroaren 6an, eta Niko Etxart azaroaren 13an. Kontzertuaren aurretik, elkarrizketa labur bat ere egingo diete musikariei.


Sua

Gauzak dauden bezala, zer eta non esan ongi neurtu beharra zagok». Azken boladan behin eta berriz entzuten ari naizen esaldia da. Gehienetan dagokio gizonezko-emakume harremanei buruz sortzen diren esaldi, txiste eta horrelakoei. Eta kasu horretan autozentsura zabalduz joatea seinale ona iruditzen zait.

Lagunartean edo mahai-jiran gaiari buruz berriketan hastean piropoaren kontuak sortzen ditu desadostasun handienak adin bateko jendearen artean behintzat. Piropoa ez dela beti eraso entzungo duzu; badirela piropo polit askoak inori minik ematen ez diotenak; emakumeari gehienetan edo gizonezkoari atsegin ere gerta dakiokeela egoki luzatu dioten piropo bat... Kontua ez datza, ordea, esaldi edo hitzen egokitasunean. Espazio publikoaren okupazioan datza gakoa. Piropoa ozen botatzen duenak plazaren premia du eta destinatarioa ez da hain zuzen piropoa jasotzen duena izaten, plazako gainerako kideak baizik. Lagunak. Lankideak. Haien aurrean nahi du geratu ondo. Eta bost axola zaio piropoa jaso duenaren aztoramendua.

Pyropus grezieratik dator. Pyro-k sua esan nahi du. Ops-ek, berriz, begirada adierazten duela dio zenbaitek. Begiradaren sua, alegia. «Edo bi begiradek sortzen dutena». Aski behar luke horrekin. Ahotsik ozendu gabe.


Kepa Junkera eta sorginen emanaldia irailaren 7an Leitzan

Nafarroako Gobernuaren Kultur programaren harira, irailaren 7an, ostiralean, Kepa Junkera eta sorginen emanaldia izanen da plazan, 20:00etan. Azken lana, Maletak, aurkeztuko dute. Maletak honako hauen arteko topaketa da: antzinako ohiturak, munduko erritmoetan oinarrituz sortutako musikak eta publikoaren energia. Esperientzia musikal eta visual horretan, Kepa Junkera Sorginak taldeko emakumeekin batera aritzen da; emakume gazte horiek abestu, dantzatu eta mota guztietako perkusioak jotzen dituzte.


Iker Alberdik Euskadiko Selekzioarekin korrituko du

Arrikrutz Kobak ziklo-kros taldeko oñatiarrak kadete mailako Espainiako txapelketan parte hartuko du urtarrilaren 6tik 8ra Gandian (Valentzia). Ziklo-kros denboraldia hasi besterik ez egin, baina emaitza onak lortu ditu Alberdik, besteak beste, Lezamako proban. Oñatin jokatuko proban bosgarren lekuan bukatu zuen.

Ziklo-kros taldea izango dute Oñatin


Gazteen eguna gaur Elbarrenako jaietan

Herriko gazteen eguna da gaur Zizurkilen eta bazkari batekin hasi dute egun osoko festa. Bazkariaren ondoren jolasak izango dituzte. Ondoren Dj-a, elektrotxaranga, gazte afaria, zezen suzkoa eta kontzertu gauarekin borobilduko dute eguna zizurkildarrek.

[Argazkiak]


Urgulleko ondare naturala eta historikoa ezagutzeko mapa eta aplikazioa sortu dituzte

San Telmo Museoak, Cristina Enea Fundazioaren laguntzarekin, eta bi enpresekin elkarlanean, Urgull mendiko ondare naturala eta historikoa ezagutzeko bi euskarri sortu ditu. Batetik, mapa bat, gaurdaino iritsitako bide eta gotorlekuekin ibilbide bat proposatzen duena. Bestetik, aplikazio bat, espezieen, begiratokien eta museoaren bildumako hainbat argazkiren inguruko azalpenekin, zehazki, 22rekin. Aipatzekoa da museoko bildumak 140.000 argazki eta dokumentu baino gehiago dituela, eta San Telmo museotik azpimarratu dutenez, “hiriko eta lurraldeko zaharrenetako eta garrantzitsuenetako bat da, bai prozesu teknikoen aniztasunagatik bai eduki historikoagatik”.

Mapak proposatutako ibilbidea San Telmo museotik abiatzen da. Mapa han eskuratu daiteke. Era berean, Urgull izeneko aplikazioa doan jaitsi daiteke Android zein IOS mugikor eta tabletetan, eta konexiorik ez dagoenean ere dabil.


Cables y Alambres ez ixteko eskatu dute Erandion egindako manifestazio jendetsuan

Cables y Alambres enpresaren geroa ziurtatzeko eskatuz ehunka eta ehunka lagun bildu ziren atzo arrastian Erandioko Altzaga auzoan egindako manifestazioan. Antolatzaileen deiari jaramon eginez, mobilizazioak iraun zuen bitartean pertsianak jaitsita egon ziren herriko ia negozio denak. Zinegotzi askok hartu zuten parte, udal-gobernua osatzen dutenek barne.

Hamabost egun baino gehiago egin dute daborduko Cables y Alambreseko beharginek lantegiko atea oztopatzen, enpresaren ugazaba den Vicinay multinazionalak barruko materiala eroan ez dezan. Atzo mobilizazio jendetsua egin zuten Altzagako kaleetan, eta herritar askorena ez ezik, dendari eta tabernarien babesa ere jaso zuten. Jaitsitako pertsianen artean ibili zen manifestazioa, eta herriko batek baino gehiagok aipatu zuen hamarkadak direla Erandion halako protesta handirik ikusi ez dela.

Manifestarien artean, Aitziber Oliban alkatea eta Udaleko zinegotzi gehienak zeuden gobernu-taldea osatzen dutenek barne. Ekitaldiaren amaieran esker ona adierazi zieten manifestazioaren antolatzaileek, baita EH Bildu, Podemos eta Ernai talde politikoei eta herriko dendari eta tabernariei ere, emandako babesagatik.

Mende bat baino gehiagoko ibilbidea

Lantegiaren historia gogoratu zuten, 1898an sortu zenetik, eta gogorarazi zuten 2002tik Espainiako Estatu osoko kable-fabrika bakarra dela. Azaldu egin zuten 90eko hamarkadan enpresaren jabetza hartu zutela langileek, aurreko ugazabari akzioak erosita, eta 2013an hasitako krisiaren ondorioz egoera okertuz joan zela. 2015a Vicinayk erosi zuen Cables y Alambres, eta ordutik, kudeaketa txarraren eta utzikeriaren ondorioz, gainbehera geldiezina izan dela salatu zuen enpresa-batzordeak.

Adierazi zutenez, 2018an gero eta ohikoago bihurtu ziren atzerapenak bai langileei bai hornitzaileei ordaintzeko garaian. Azkenik, aurten, Vicinay langileei plan bat proposatu zien, zeinaren arabera inbertsioak egingo zituen lan-karga handitzeko, eta horri erantzuteko ahalegina eskatu zien beharginei; aldi berean, lantegia dagen eremua higiezin-enpresa bati saldu zion, "biziraupenerako nahitaezinezkoa zela argudiatuta".

Testuinguru horretan etorri da azken krisia, jarduera bertan behera uztea eta lantegiaren okupazioa ekarri dituena. Zuzendaritzak dio ez duela finantzaziorik lortzen, ez bankuetatik ez inbertsio-egile pribatuetatik. Langileek hiru hilabete baino gehiago daroate kobratu barik, eta enpresak ekoizpena eten du. Haatik, bezeroak egon badaudela argudiatzen du enpresa-batzordeak. "Ezin dugu utzi Cables y Alambres egun batetik bestera desagertzen, ez bakarrik 120 familiak eta enpresa txikietako autonomo askok haren beharra dutelako, baizik eta erandioztar guztion ondarea delako".


Ernaiek ere atzoko manifestazioan agerraldia egin zuen, bost puntutan parodiak eginez

Greba orokorraren harira egin zen atzo arratsaldeko Beasaingo manifestatzioan Ernai gazte erakundeko hainbat kidek parodiak egin zituzten, manifestazioa pasa zen bost puntutan. Honako idatzi ere plazaratu dute, atzoko ekintzekin lotuta:

“Tren geltoki inguruan iaz EAEko 10.000 gazte inguruk etorkizun duin baten bila alde egin behar izan zutela salatu dugu. Hemen ez digute langabezia edota prekarietatea besterik eskaintzen. Gainera, etxebizitza eskubidearekin espekulatuz jolastu ondoren, eskuraezain bilakatu dituzte. Hezkuntza, osasungintza eta abar pribatizatzea horixe da: eskubideak merkantzia bilakatzea. Langabezi/prekarietateak gazteok inolako gaitasun ekonomikorik ez izatea dakar. Gainera, alokairu bidez edo erosiz etxebizitza eskuratzea ezinezkoa da. Ondorioz, gurasoekiko sekulako mendekotasuna dugu. 30 urteak pasa eta oraindik amaren gonapean bizi behar! Horixe da hain zuzen ere, banketxe, multinazional eta haien zerbitzura dauden Europar Batasuna eta alderdi politikoek (PP, PSOE, PNV, UPN…) opa digutena, haien patrikak are gehiago bete daitezen: KALE GORRIA!

Errealitate horren aurrean, sumiso eta akritikoak nahi gaituzte. Errealitate gordina aldatzen saiatu baino errealitate horretara txintik esan gabe egokituko diren gazteak. Horregatik ezarri nahi dute LOMCE hezkuntza erreforma, frankismo garaietan lez, ikasle sumiso, akritiko, sexista, espaiñol eta indibidualistak sortzeko.

Egoera jasanezina da! Gure etorkizuna lapurtzen ari dira! “NAHIKO DA!” esan behar dugu gazteok! sare sozialetan, abestuz, kamixetetan… baina batik bat, KALEAN!! !

Greba borroka kate luze baten abiapuntua izan da. Denon indarra ezinbestekoa izango denez, hurrengo ekimenetan parte har dezazun dei egiten dizuegu! Haiek legeak, konbenioak, polizia… dituzte beraien interesak defendatzeko. GUK, BORROKA!

Gogoratu Abu-Jamalek esandakoa: EROKERIA EZ DA SISTEMARI AURRE EGITEA, EZ EGITEA BAIZIK!! !”


Kantuzek eta Ekintzak bat, Milagrosan

Elkartrukeko kontzertua eskainiko dute larunbat honetan, 20:00etan Milagrosan, Kantuzek eta Donostiako Ekintza abesbatzak; apirilaren 30ean egin zuten Donostiako emanaldia. 17 kanta eskainiko dituzte, horietako bi elkarrekin: Tourdion eta Goizian argi hastian.


«Iraganeko eredu batekin tematzen» direnekin kezka agertu dute Nafarroako Parlamentuan

Nafarroako Foro Sozial Iraunkorra parlamentuko lehendakariarekin bildu da, Iruñean.

Nafarroako Foro Sozial Iraunkorreko ordezkaritza bat Unai Hualde Nafarroako Parlamentuko presidentearekin elkarrizketatu da gaur, Iruñean. Foroko Fernando Armendarizek, Expe Iriartek, Txemi Perezek eta Tasio Arrizabalagak txosten bat eman diote Uhalderi: Bizikidetza demokratikoa Nafarroan. 2019-2023 legegintzaldiko erronkak eta aukerak.

Azaroaren 20an eta 26an Iruñean eginiko jardunaldietan landutako gaiekin osatu dute txostena, eta gaur goizean Maria Txibite presidenteari, Ana Ollo sailburuari, Martin Zabalza Bake, Bizikidetza eta Giza Eskubideen zuzendariari eta Parlamentuko kide guztiei bidali asmo zien Foroak.

Bileran, ETAren biktima Roberto Manriquek eta estatuaren biktima Idoia Zabaltzak elkarrekin eginiko topaketa begi onez jo dute foroko ordezkariek eta Hualdek. Aurten antzeko beste topaketa bat egiteko asmoa dutela jakinarazi diote presidenteari.

Besteak beste, Nafarroan «bizikidetza demokratikoa eraikitzea» du helburu Foroak. Baina ohartarazi dute pisu handia duela Nafarroan «elkarbizitzaren sektore negazionistak». Horregatik, «kezka» adierazi dio Foroak Hualderi eztabaida politikoan bi ereduen arteko «ika-mikengatik». Alde batetik, «gure gizartean gehiengoa duen eredua dago, bizikidetza demokratikoaren fase berri bat irekitzearen alde egiten duena, eta, beste aldetik, iraganeko eredu bati ainguratuta tematzen direnak».

Nafarroako gizarteak zubiak ezartzeko premia duela adierazi dute, eta horretarako bide bakarra «ezberdinen arteko elkarrizketa guneak indartzea» dela esan dute foroko ordezkariek. «Eta egin egingo dugu, biktima guztien minarekiko erabateko errespetu eta errekonozimendutik, gertatutakoaren irakurketa kritikoa eginez, akatsetatik ikasiz, baina etorkizunari begira».


Hegazkin batek hiru drone saihestu ditu Loiun lur hartzerakoan

Frankfurt eta Bilbo arteko bidea egiten ari zen Lufthansa konpainiako hegazkinak hiru dronekin egin zuen topo 900 metroko altueran, Larrabetzun eta Lezaman.

Lufthansa konpainiako Airbus 320 hegazkin batek hiru drone saihestu behar izan zituen atzo, larunbata, Loiuko aireportuan lur hartzeko maniobrak egiten ari zela, El Correo egunkariak gaurko alean berri eman duenez.

Gertaera 13:30ak baino minutu batzuk lehenago jazo zen. Frankfurt eta Bilbo arteko bidea egiten ari zen LH1142 hegaldiko pilotuak -168 bidaiari zeramatzan- hiru dronekin egin zuen topo 900 metroko altueran Larrabetzun eta Lezaman, eta gailu horiek ez jotzeko maniobrak egin behar zituen.

Hegazkinak droneak saihestu zituen eta arazorik gabe lur hartu zuen 13:26an Loiuko aireportuan.

Tripulazioak kontrol dorrea ohartarazi zuen eta aireportuko langileek Ertzaintza jakinaren gainean jarri zuten. Segurtasun Saila dronen hiru gidariak identifikatu nahian ari da, baina oraingoz ez dute inor atzeman. Gertakari horrengatik 250.000 euro arteko isuna jaso dezakete gidariek.

Aparatu horiek debekatuta daukate altuera horretan hegan egitea, are gehiago, egungo araudiaren arabera ezin dute 120 metroko altueratik pasa. Gainera, erabat debekatuta daukate kontrolatutako aire eremuan eta aireportu batetik 15 kilometroko inguruan ibiltzea.

Orain arte Loiuko aireportuan dronekin izandako gorabeherarik larriena da.


Gure Esku Dago eguna antolatu dute hilaren 29rako, Atxondon

Atxondoko Gure Esku Dagoko kideak buru-belarri dabiltza lanean azaroaren 5ari begira. Hala ere, herri galdeketa eguna egin baino lehen, hainbat ekintza antolatu dituzte herrian.

Urriaren 29rako, esaterako, Gure Esku Dago eguna antolatu dute, eta aurretik, hilaren 19an, herri galdeketa eguneko galdera aurkeztuko diete atxondarrei.

“Erabakitze eskubidearen aldeko kanpaina galderaren aurkezpen egunean hasiko da, eta hortik aurrera zenbait ekintza egingo ditugu herritarren aurrean”, adierazi du Josu Barandalla Gure Esku Dago dinamikako kideak.

Gure Esku Dago egunerako, urriaren 29a, esaterako, hainbat ekintza antolatu dituzte. Goizean, Asuntze Mendi taldearen laguntzagaz, mendi martxa familiarra egingo dute. Gainera, Barandallak jakitera eman duenez, mendian otxandiarrekin batzea gura dute —otxandiarrek azaroaren 5ean egingo dute galdeketa—. “Oraindik ez daukagu dena lotuta, baina gure asmoa Otxandioko herritarrekin mendian batu eta elkartasun irudi bat ematea da”, adierazi du Barandallak.

Mendi martxaren ostean, herrian triki-poteoa egingo dutela eta egunari jarraipena herri bazkari bategaz emango diotela jakitera eman dute.

Arratsaldean bingoa eta fotomatoia egongo direla adierazi dute. Eta egunari amaiera emateko, txokolatada bat egingo dute, herriko plazan.

Galdeketa egunaren zain

Bestalde, Atxondoko dinamikako kideak herri galdeketa egunerako gogotsu daudela adierazi dute. “Alde batetik, oso urduri gaude, lan piloa egin behar delako. Baina, beste alde batetik, gogotsu ere bagaude, herriak galderari erantzun gura diolako”, adierazi du Barandallak.

Horrez gain, dinamikako kideek herritarrak bozkatzera gonbidatu dituzte. “Bozkatzea da garrantzitsua, erabakitzeko eskubidea daukagula esatea”, bukatu du Barandallak.


Nafarroa nahiz Euskadirekin, «babes osoa»

ESAIT Euskal Selekzioaren Aldeko Iritzi Taldeak «babes osoa» agertu die Euskadiko edo Nafarroako selekzioaren artean aukeratu beharra duten futbol jokalariei, «hartzen duten erabakia hartzen dutela». Athletic, Osasuna eta Realeko jokalari ugari izan ziren, besteak beste, ESAITen agerraldian. Bi selekzioek Gabonetan dituzten partidetan, ofizialtasuna aldarrikatzea galdegin du ESAITek.


Amaya Arzuaga, 2013ko Espainiako moda diseinu saria

Espainiako diseinatzaile garrantzitsuenetarikoa da eta bere bildumak Madrilgo zein Parisko pasareletan ikus daitezke.

Amaya Arzuaga diseinatzaileak 2013ko Espainiako moda diseinu saria eskuratu du. 30.000 euroko diru-saria du, jakinarazi dutenez.

Burgosko diseinatzaileak abangoardiako lengoaia esperimentala erabiltzen du eta Espainiako diseinatzaile garrantzitsuenetarikoa da, bere bildumak Madrilgo zein Parisko pasareletan ikus daitezkeelarik. Aurreko ediziotan Manolo Blahnik, Elio Berhanyer, Paco Rabanne eta Manuel Pertegaz saritu dituzte, besteak beste.


Pelota txapelketa gaztetxoek, gaur

Pelota txapelketa antolatu dute gaur, Hernaniko Gazte Txokoan. 16:15etan jarri dute zita, lokalean bertan, eta eguraldi ona egiten badu, Latsunbeko frontoira joango dira; bestela, Laubidietako frontoira.


Bermeoko Udala edukiontziak garbitzen dabil

Kamioi berezi bategaz garbitzen ari dira egunotan errefusa eta papera eta kartoia batzeko edukiontziak.

Sastarrak eta papera eta kartoia jasotzeko edukiontziak hustu egiten dituzte lehenengo. Ondoren, garbiketarako kamioiak edukiontziak kamioian sartu eta sistema berezi bategaz garbitzen ditu banan-banan, bai barrutik bai eta kanpotik ere. Bermeoko udal araduradunek azaldu legez, helburua da garbitasuna bermatzea eta edukiontziak “ahalik-eta egoera hoberenean mantentzea”.

205 edukiontzi garbituko dituzte (145 errefusa jasotzekoak eta 60 papera eta kartoia biltzekoak). Joan den astean hasi ziren edukiontziak garbitzeko lanekin (gauez burutu egin zituzten lanak) eta asteon ere ari dira. Asteon papera eta kartoia biltzeko edukiontzien txanda da, eta egunez egingo dituzte garbiketa lanak. Aipatu dutenez, garbiketa lanak urtean lau aldiz egingo dituzte, hau da, hiru hilabetean behin.

Bermeoko Udal gobernuaren helburu estrategikoetako bat da “Bermeo garbi eta txukun bat” izatea. Zentzu horretan, abuztuan “aurrerapauso garrantzitsua” eman zutela gogorarazi dute. Izan ere, errefusa eta papera eta kartoia biltzeko edukiontzi berriak jarri zituzten, “herriak behar zuen beharrizan bati irtenbidea emanez”. Hala, edukiontzi berriak, renting sistemaren bidez jarri zituzten. Bost urterako kontratua sinatu du udalak.


Julen Etxebarria, kazetaria: 'Zuzenean informazioa ematea eragotzi zidaten'

Julen Etxebarria ETBko kazetariak ezin izan zuen igandean Teleberrirako zuzenekoa egin Bartzelonatik. Zuzenean hastekoa zela, hainbat lagunek inguratu eta ia mikroa kendu zioten.

Julen Etxebarria ETBko kazetariak ezin izan zuen igandean Teleberrirako zuzenekoa egin Bartzelonatik. Zuzenean hastekoa zela, hainbat lagunek inguratu eta ia mikroa kendu zioten. Independentziaren aurka Bartzelonan egindako manifestazioaren berri eman behar zuen. Kazetariak kontatu duenez, zuzenekoa hasi baino 20 minutu lehenago kameralariari bultza egin zioten, baita Juleni ere, ia oreka galtzeraino. Egunotan bizi den haserrea beste kazetari batzuk ere ari dira pairatzen Julen Etxeberriaren arabera.

Ikusi hemen gertakariaren bideoa:


‘La chica Danesa’, gaur

Zineaz gozatzeko aukera izango du gaur, 22:30etan Biterira gerturatzen denak: La chica Danesa jarriko dute.


Gardentasunaren alde, leihoak zabalik

Basurto, Mendoza eta Gracia ataria aurkezten.

Errenteriako Udalak gardentasun eta datu irekien ataria jarri du martxan. Julen Mendoza alkateak, Nagore Basurto gobernu taldeko kideak eta Eñaut Gracia Herritarren Arretarako Departamentuko buruak aurkeztu dute gaur bertan. Bertan, udalak sortutako txosten, agiri eta informazio guztia kontsultatzeaz gain, goi kargudun eta arduradunen soldata eta ondareen berri jasotzeko aukera izango dute herritarrek.

Ataria martxan jartzeko arrazoiak, legalak eta politikoak direla esan du Mendozak, “udal honek hartutako erabaki bat da, eta plan estrategikotik eratorritakoa gainera. Bere garaian plan estrategikoan ezarri zen seigarren erronka izan zen Errenteria konektatutako hiria eta irekia izango zela. Gaur hemen aurkeztu duguna da gure udalaren informazio guztia, gardentasun osoarekin herritarrei ireki diegula da, datu kopuru handi batekin”.

Mendozak gaineratu du horrek udalaren aldetik urrats handia suposatzen duela, udal erakundearen leihoak erabat irekitzea suposatzen duelako, “jendeak ikusi ahal izango du zer dagoen udal honetan, zer egiten den, modu ordenatu batean. Pausu garrantzitsu bat ematen ari garela uste dut bi zentzutan, batetik, legalki egin behar dugulako eta bestetik, eta zalantzarik gabe, administrazioaren jarduna gero eta publikoagoa eta gardenagoa bihurtu behar delako. Bereziki garai hauetan gainera, non gardentasunaren elementua garrantzitsua den fiskalitate modu bezala ulertuta eta herritarren eskubide gisa ulertuta”.

Informazio guztia herritarren eskura

Gardentasun atariaren sailak aurkeztu ditu Graciak, eta alde teknologikoa ondoren. Errenteriako Udalak munduko gardentasun atari handienek eta garrantzitsuenek erabiltzen duten teknologia bera erabili duela azaldu du zinegotziak, eta plataformaren arkitektura teknologikoak datuak gehitzen joatea ahalbidetzen duela. Une honetan 150 dokumentu daude atarian, baina gehiago gehitzen joango dira.

Graciak zehaztu du datu irekien eta gardentasunaren filosofia eskubide baten egikaritzea bezala ulertzen duela gobernu taldeak: “Administrazioak sortzen dituen datu publiko guztiak eskuragarri izatea eta informazioa modu irekian ematea eta demokratizatzearen alde egiten dugu”.Atariaren helburua “tresna erabilgarri eta moderno” izatea dela esan du.

Zortzi kategoriatan banatu dute informazioa: lehenengoan, antolaketa, plangintza eta ondarea bildu dute. Udalbatzaren osaera, talde politikoen kontaktuak, batzorde ezberdinen funtzioa eta konposizioa, eta antolaketari dagokion informazioa kontsulta daiteke; bigarren kategorian, arauak eta informazio juridikoa daude, zerga eta tasen arautzearen gaineko informazioa; ekonomia, finantza eta estatistiken gaineko agiriak kontsulta daitezke hirugarren kategorian; laugarrenean, ordezkari politikoen ondare eta soldatak, eta konfiantzazko pertsonen zerrenda bildu dute; herritarrekiko harremana, bosgarrenean; ingurumenaren gainekoak, seigarrenean; kontratuak, hitzarmenak eta diru laguntzak zazpigarrenean; eta proiektuak eta lanak kontsulta daitezke, azkenik, zortzigarren kategorian.

Informazioa modu errazean aurki badaiteke ere, bilatzailea eta formularioa ere gehitu dizkiote atariari, “herritarrek aurkitzen ez duten informazioa eskatu ahal izateko”.

Atariarekin “gardentasun sistema indartsua” jarri duela martxan dela erantsi du Graciak, “garatzen eta elikatzen joango dena udalak sortzen duen informazioa eta dokumentazioari esker”.


LAB eta CGT arteko borroka judizialak segitzen du

LAB auzitara eraman du CGTk, beste behin. LABen arabera, “argumentu berak” entzun behar izan dituzte, hots “langile ez-euskaldunak diskriminatzen” dituztela. Bordelen iragan den auzi berri honen emaitza heldu den urriaren 18an plazaratuko da.

Bordeleko epaitegi batek LABi hauteskunde sindikaletan lehiatzeko ezarritako debekua joan den astean bota zuen atzera Frantziako Kasazio Auzitegiak. Eta debeku hura eskatuz epaitegietara jo zuen CGTk, berriz helegitea jarri du LABen kontra.

CGTko Baionako batzordeak asteartean gaia hizpide izan du enpresa txikietako hauteskundeei buruz eman duen prentsaurrekoan. Baionako ordezkarien arabera, haiek helegitearen kontra daude “baina konfederazioak erabaki du” hura aurkeztea; hots, eskualdeko CGTko departamendu batzordeena izan da helegitea ezartzeko erabakia, ez Baionakoarena.

Hala ere, Jacques Dassé Baionako CGTko idazkari nagusiak erabakia nolabait babestu du hitzez: “Poitou Charentesekoa banintz LABen proiektua irakurrita kezkatuko nintzateke”. Gainera, kazetariei erantzunez, CGTko ordezkariek onartu dute helegitea jartzearen erabakia politikoa izan dela.

Azaroaren amaierako hauteskunde sindikaletara aurkeztea debekatu zitzaionean, LABek hainbat hautetsiren babesa jaso zuen, baita CGTko kide askorena ere. Berriz ere auzibidera jotzeak CGTn izan dezakeen eraginaz kezkarik ez dutela esan dute ordezkariek; 10 bat kidek sindikatuko karta itzuli dutela azaldu dute, baina, aldi berean, azken asteetan izen emate anitz izan dituztela ere.


Euskadiko PP: 'Ezkontza homosexualen gaineko epaia txalotu dugu'

Oyarzabalek bere poztasuna adierazi du Auzitegi Konstituzionalaren epaia dela eta, izan ere, haren hitzetan, segurtasun juridikoa eta ziurtasuna ematen die ezkondu nahi duten sexu bereko bikoteei.

Iñaki Oyarzabal Euskadiko PPko idazkari nagusiak Auzitegi Konstituzionalak ezkontza homosexualen harira emandako epaiaz hitz egin du: “Euskadiko PPk Auzitegi Konstituzionalaren epaia txalotu du, poztasunez hartu dugu”.

Radio Euskadin egindako elkarrizketa batean Iñaki Oyarzabalek adierazi duenez, epaiak “segurtasun juridikoa eta ziurtasuna” ematen die ezkontzea erabaki zuten edo etorkizunean ezkondu nahi duten sexu bereko bikoteei. Euskadiko Alderdi Popularrak “ez ditu inoiz ezbaian jarri sexu bereko ezkontzak, ez dira inoiz arriskuan egon, zalantzak ezkontza hitzaren gainean zeuden”. Auzitegi Konstituzionalaren erabakiaren ondotik, “PPren Gobernuaren asmoa legea dagoen bezala mantentzea da”, gaineratu du.

Otsailean egindako kongresuan Euskadiko Alderdi Popularrak gay eta lesbianen eskubideak babesteko eta diskriminazioaren aurka borroka egiteko konpromisoa hartu zuen.

Memoriaren Eguna ere hizpide izan du Iñaki Oyarzabalek gaur goizeko elkarrizketan. Biktimen aldeko Memoriaren Eguna azaroaren 10ean ospatuko da, terrorismoaren biktimak gogoratzeko eta horiei omenaldia egiteko. Hala ere, ospakizun horrek desadostasunak eragin ditu alderdi politikoen artean.

Eusko Jaurlaritzak, Eusko Legebiltzarrak eta beste hainbat erakundek ekitaldiak antolatu dituzte. Eusko Legebiltzarrak antolatutako ekitaldiaren harira, eztabaida piztu da, izan ere, PSE-EE, Aralar eta EA alderdiek euren haserrea adierazi die Arantza Quiroga Legebiltzarreko presidenteari, omenaldiaren formatua eurekin adostu ez duelako.

Iñaki Oyarzabal triste hitz egin du alderdi politikoen arteko batasun eza dela eta, izan ere, haren hitzetan, “erraza da elkarturik lore-eskaintza bat egitea, eta etorkizunari begiratzea”.

Bestalde, EAJk Eusko Jaurlaritza osatzeko laster hasiko duen bigarren bilera-sortaren harira, “jarrera argitzeko” eskatu dio Oyarzabalek EAJri: “EAJ aukeratu egin behar du, ezin du alderdi bakoitzarekin nahi duena adostu”.


Euskal Kopatik at

Azpeitia eta Mikeldiren aurkako neurketak galdu ostean agur esan dio txapelketari TAKEk. "Euforiak gelditzeko" balio izan duela dio entrenatzaileak.

Errealitate dosia. Hori izan da asteburua TAKEko lehen taldearentzat. Jakitun dira denak denboraldia gogorra izango dela, baina unea iritsi arte inoiz ezin jakin benetan zer datorren. Horregatik zioen Yon Gonzalez entrenatzaileak "hankak lurrean jartzeko eta pasa den urteko euforiak gelditzeko asteburua" izan dela. Beraz, emaitzak onak izan ez arren, badu positibotik.

Larunbatean Iraurgi izan zuen aurkari Usabalen. Zilarrezko LEB ligako taldea izanik, maila diferentzia nabaritu zen. Eta hori gutxi ez balitz, azken orduko bajak izan zituen Gonzalezek. Kaietek min hartu zuen beroketan, eta Ibai neurketa hasi bezain laster erretiratu behar izan zen lesionatuta. Horiei, Azaldegiren eta Morenoren bajak gehitu behar zitzaizkien.

Hasiera ona izan zuten tolosarrek, aurkariari aurre eginez. Hiru puntu azpitik zirela amaitu zen lehen laurdena. Baina bigarren laurdenetik aurrera hasi ziren arazoak. Bi pibotekin aurre egin behar izan zion norgehiagokari ordutik aurrera. "Kilo eta metro aldetik alde handia zegoen. 13 errebote hartu zituzten erasoan, eta bigarren aukera horiek min asko eman ziguten. Horregatik kanpoko jaurtiketak egin genituen".

Partida hirugarren laurdenaren hasieran erabaki zen, eta hortik aurrera, hurrengo egunekoari begira jarri zen Gonzalez. Minutuak banatu zituen. "Presioa kenduta, laugarren laurdenean emaitza txukuntzea lortu genuen". Azkenean 65-88 amaitu zen.

Bilbon ere larri

Arazoak ez ziren, ordea, larunbatean bakarrik izan. Igandean, Mikeldiren aurkako norgehiagokari zazpi gizonekin egin behar izan zion aurre TAKEk. Aldaketak egiteko, beraz, aukera gutxi. Morenok, min hartuta ere, jokatzeko esfortzua egin zuen, gainontzeko taldekideek arnasa hartu zezaten.

Lesioek ez bazuten zail jarri garaipena, faltek are gehiago konplikatu zuten. Neurketaren hasieran faltak erraz pilatzen hasi ziren, eta horrek jokatzeko modua baldintzatu zuen. Atsedenaldira arte iraun zuten tolosarrek bilbotarrengandik gertu. Minutu baten faltan bi azpitik ziren, baina pare bat akats egin ondoren, bederatzi puntuko aldearekin joan ziren aldageletara. Hirugarren laurdenean lortu zuten etxekoek abantaila. 78-58ko emaitzarekin amaitu zen.

Ikaskuntza bat gehiago

Bi porrotak eta Euskal Kopatik at geratzea albo batera utzita, Yon Gonzalezek ondorio positiboak ere ateratzen ditu: "Akatsak detektatu ditugu, eta horiek konpontzen hasiko gara orain. Epaileen kriterioak ere aldatu dira, eta ikasi egin behar dugu. Honek guztiak balio digu hankak lurrean mantentzeko". Orain urriaren 19an hasiko duen liga prestatzeari ekingo dio TAKEk. "Lan asko dugu aurretik" dio prestatzaile tolosarrak. Horrela etorriko dira asteburu hobeagoak.


Anasagasti: "Otegik eginbeharreko bat du kartzelatik kanpo"

Espetxean egoteko Otegik zer egin duen galdetu du eta gehienez "gustukoak ez diren gauzak" esan dituela adierazi du; "baina teoria horren arabera PP erdia kartzelan egon beharko litzateke", esan du.

Iñaki Anasagasti EAJren senatariaren arabera, "izugarrikeria" da Auzitegi Nazionaleko Fiskaltzak Arnaldo Otegirentzat, Rufi Etxeberriarentzat eta Joseba Permachentzat 12 urteko kartzela-zigorra eskatu izana. Eskaerak aurrera ez egitea eta Otegi libre geratzea espero duela esan du, "eginbeharreko bat duelako".

Info7 irratian adierazi duenez, "egindakoak ordaindu egiten dira azkenean" bezalako adierazpenak entzun zituen atzo Madrilen.

"Zer egin du Otegik? Gehienez, batzuentzat gustukoak ez diren gauzak esan ditu, baina hori ez da nahikoa 12 urteko kartzela-zigorra ezartzeko; teoria horren arabera, PP erdia espetxean egon beharko litzateke", azpimarratu du.

Anasagastiaren iritzian, "fronte espainiarrak" ez du borondaterik Euskadin aurrerapenak egoteko eta bere helburua PSE eta PPren arteko hitzarmenak "funtzionatzen jarraitzea baino ez da".

"Aberri Egunean agerian geratu zen: Pastorrek mesprezuzko adierazpenak egin zituen, PSEk 1979a arte Aberri Eguna ospatu duen arren. Une honetan Alderdi Sozialistaren interes bakarra PPrekin duen hitzarmena mantentzea da", azaldu du.

Gauzak horrela, Anasagastik esan du PSEri eta PPri ez zaiela "inondik inora ere interesatzen" normalkuntza politikoa lortzea.


Idoia Etxeberria: "Zuk gura duzuna asmatu ahal izatea itzela da, ez dago mugarik"

Idoia Etxeberria kazetari eta idazle oñatiarrak irabazi du Zarauzko Udalak antolatzen duen Lizardi saria. Tradizio handiko ipuin-lehiaketa da; aurtengoa 30. edizioa izan da. Oñatiarra oso pozik dago lortutako sariarekin; Lizardi saria oso potoloa dela kontatu digu.

Horrelakoetan oso ohituta gaude entzutera: "Ez nuen irabazterik espero". Zure kasuan ere horrela izan da?

Ba bai. Erdi bukatuta neukan ipuin bat da, duela pare bat urte lanetik etxerako bidean trenean idatzi nuena. Azken orrazketak falta zintzaizkion eta lehiaketa ikusi nuenean pentsatu nuen aitzakia ona zela ipuina bukatzeko. Saria sorpresa polita izan da eta ilusio handiarekin jaso dut.

Zein da ipuin sarituan kontatzen duzun istorioa?

Ez dago argi dauka izena eta misterio bat argitu behar duen neskatila baten ibilerak kontatzen ditu. Hamaika urte ditu eta Mireia du izena. Argi baten misterioa argitu behar du, zergatik dagoen beti piztuta. Kuriosoa da ideia hori nola sortu zitzaidan. Kontua da etxeko leihotik argi bat ikusten nuela gauez, pareko leiho batean. Beti zegoen piztuta, begiratzen nuen bakoitzean, ordu guztietan. Han zein bizi zen imajinatzen hasi nintzen eta horrela ipuina sortu zen. Oraindik ez dakit zein den etxe hartan bizi dena, baina ez dut jakin nahi, bestela ez legoke-eta misteriorik.

Goienako kolaboratzailea zara. Zure iritzi artikuluak irakurrita, baduzu idazteko era berezia. Ipuin sarituan antzematen da estilo hori ala ez dauka zerikusirik?

Berez, ez dauka zerikusirik, baina esaldi motzak erabiltzeko joera daukat eta hori oso ondo egokitzen da gazteen literaturara; erraz eta lehenengo irakurraldian ulertzeko moduko esaldiak izan behar dute. Hori, beharbada, mantentzen dut. Horrez gain, Mireiaren familia berezi samarra da, ama artista da eta amama hippy izandakoa, eta askatasunari buruz, aurreiritziei buruz modu moralistan hitz egiten da. Dena dela, ez, ez dauka nire iritzi artikulu batekin zerikusirik.

Zer desberdintasun ikusten dituzu iritzi artikulu baten eta ipuin baten artean?

Idazten disfrutatu egiten dut, baita kazetari lanekin ere: gustuko erreportajeak direnean eta iritzi artikuluak idazten, adibidez. Baina literatura baldin bada, are gehiago: zuk gura duzuna asmatu ahal izatea itzela da. Imajinazioa martxan jarrita, dena da posible. Ez dago mugarik.

Ze iritzi daukazu literatura lehiaketen gainean?

Egia esan, ez naiz oso lehiaketazalea, baina esan behar da aitzakia polita direla data ipini eta gauzak amaitzeko. Esan bezala, ez nuen espero lehiaketa hori irabaztea, eta are gutxiago aurreko urteetan nork irabazi duen ikusita.

Aurten irabazle izanda, datorren urtean epaimahaiko kide izango zara. Non erosoago, idazten ala epaimahaian?

Zalantza barik, idazten. Tokatzen bazait gustura egingo dut, baina uste dut oso zaila izan behar duela. Bi ipuin oso ezberdinak izan daitezke eta biak gustatu. Non eta zein momentutan irakurtzen duzun ere eragin dezake.

2011 oso urte emankorra izan da zuretzako, ezta?

Denetik egin dut amaitu berri den urtean. Donostiako Larrotxenea kultura etxean gidoigintzako ikastaroa egin nuen; Aita antza film laburra zuzentzeko aukera izan nuen; Amantalen ahotsa proiektuan parte hartu nuen, baita Gerrako garrak Oñatin liburuan ere. Lizardi sariko ipuina ere bai... Emankorra, bai. Sormenarekin lotutako dena gustatzen zait, eta horregatik sartzen naiz mila saltsatan.


Doneztebeko Herri Krosaren 40. edizioa antolatu du Errekak ekainaren 24an

Helduentzat bi lasterketa izanen dira, bat laburra (3.650 metro) eta bertzea luzea (7.300 metro)

Doneztebeko Erreka Kirol Elkarteak Herri Krosaren XL. edizioa antolatu du, Doneztebeko Udalaren eta La Caixaren laguntzaz. Ohikoa denez, San Pedro bestak baino igande bat lehenago izanen da, kasu honetan ekainaren 24an. Berritasun gisa, helduentzat bi laisterketa izanen dira, motza eta luzea.

Gazteenendako izen ematea debalde izanen da kadeteak arte eta www.erreka.org web gunean egin daiteke. Baita ere egunean bertan irteera puntuan.

11:30ean hasten den lasterketa nagusirako (kadete, jubenil, senior eta beteranoak) izen ematea www.herrikrosa.eus edo www.erreka.org webgunearen bidez egin daiteke edo egunean bertan irteera puntuan. Halere, web bidez egitea gomendatu du Errekak, kontua arinago joateko. Izen-ematea 11:00etan itxiko da laisterketa nagusirako.

Prebenjaminak, benjaminak, alebinak eta infantilak 10:30etik aitzinera aterako dira. Kadete, Jubenilak, seniorrak eta beteranoak, berriz, 11:30ean.

Distantziak:

Maila Berezia: 75 metro.

Prebenjamin eta benjaminak: 420 metro.

Alebinak: 820 metro.

Infantilak: 1.220 metro.

Kadeteak: 1.825 metro

Jubenilak: 3.650 metro

Senior eta beterano lasterketa motza: 3.650 metro

Senior eta beterano lasterketa luzea: 7.300 metro

Sariak

Gizon eta emakumeak, sailkapen orokorrean (lasterketa luzean parte hartzen dutenentzat) lehenbizikoak 150 euro, bigarrenak 90 euro eta hirugarrenak 60 euro. Gainontzeko kategorietan trofeoak emanen dira. Sari berezia ere izanen da, lasterketa luzeko lehenengo herriko gizonezko eta emakumearentzat urdaiazpiko bana.

Azken irabazleak

Gizonezkoetan

2011- Antonio Etxeberria

2012- Antonio Etxeberria

2013- Abdelhadi Habassa

2014- Antonio Casado

2015- Antonio Casado eta Antonio Etxeberria ( eskutik ailegatu ziren helmugara)

2016- Antonio Casado

2017- Alberto Barberena

Emakumezkoetan

2011- Vanesa Patxa

2012- Maika Ariztegi

2013- Salima Charki

2014- Aicha Bani

2015- Monica Telletxea

2016- Vanesa Patxa

2017- Marina Aznal


Martxan da 'Barrutik' argazki lehiaketa

Mugikorrarekin ateratako argazkiak aurkeztu beharko dituzte parte hartzaileek, eta sariak Gertu elkartearen denda edo jatetxeetan erabiltzeko baleak izango dira.

Konfinamenduko orduak arintzeko Barrutik argazki lehiaketa antolatu dute Zumaiako Udalak, Distira argazki elkarteak, Gertu merkatari eta ostalarien elkarteak eta Baleikek.

Mugikorrarekin ateratako argazkiak aurkeztu ditzakete zumaiarrek lehiaketara. Gaia librea da, baina etxean edo etxetik ateratako argazkiak izatea da baldintza. Lanak apirilaren 14ra bitartean aurkezteko aukera izango da, alondegia@zumaia.eus helbidera bidalita; antolatzaileek eskatu dute zortzi megatik beherako artxiboak bidaltzeko. Mezuan egilearen izen-abizenak eta adina zehaztu beharko dira eta, gehienez, hiru argazki bidaltzeko aukera egongo da.

Epaimahaia Kultur eta Turismo sailetako teknikariek eta Distira eta Baleikeko ordezkariek osatuko dute, eta bi sari banatuko dituzte: 16 urte bitarteko gazteek Gertu elkartearen dendetan erabiltzeko balea eskuratuko dute, kultur edo kirol materialetan erabiltzeko; 16 urtetik gorakoek, berriz, Gertu elkarteko jatetxe batean afaria lortzeko aukera izango dute.

Bestalde, lehiaketan parte hartzen duten guztien artean Gertuk emandako 50 euroko bi erosketa txartel zozkatuko dira.

Argazkirik onenak zumaia.eus webgunean argitaratuko dituzte.


Abortatzeko eskubidearen aldarrikapena elizan

EMAIÖN · LAUDIOKO EMAKUMEON ASANBLADAFEMINISTAren izenean ekimena egin dugu gaur goizean herriko elizpean.

ABORTATZEKO ESKUBIDEA ukatu nahi diguten garai hauetan GURE GORPUTZAZ, AMATASUNAZ, ETORKIZUNAZ GUK GEUK SOILIK ERABAKITZEA oinarrizko eskubidea dugula aldarrikatzeko.

Perrexila historian zehar munduko emakumeek erabali dute abortatzeko teknika gisa. Beste hainbat teknika bezala (pertxak, limoia...) emakumeon bizitza bera arriskuan jartzera bultzatzen du ABORTUA legez kanporatzeak.

EEz ESTATUAK, ez ELIZAK, ez FAMILIAK... INORK EZIN DU GUTAKO BAKOITZAREN GORPUTZEN GAINEAN ERABAKI! ASKI DA!

ABORTU ESKUBIDEA, PUBLIKOA ETA DOAKOA ORAIN!

**ZABALDU MEZUA ETA PARTE HARTU DATOZEN MOBILIZAZIOETAN. LEGE PROIEKTU HAU GELDITZEA DENON ESKU DAGO! **


Aginagako soziedadeak 50 urte, jai eguna larunbatean

Larunbatean, Aginagako Atarialde elkartea duela 50 urte sortu zutela ospatuko dute. Soziedadean bertan noski. Bazkideen omenaldi, hamaiketako eta bazkari baten bueltan. Otordurako izen ematea zabalik egongo da ostegunera arte, azaroaren 13ra arte. Honatx lotu duten egitaraua:

Azaroak 15, larunbata

12:00 Hamaiketakoa soinujotzailearekin.

13:00 Omenaldia bazkide sortzaileei.

13:30 Bazkide guztien argazkia.

14:00 Bazkari irekia:

-Menua: langostinoak, marisko krema, legatza, karrillerak, platanozko izozkia txokolatez estalia, kafea eta kopa.

-Prezioa 20 euro.

-Izen ematea: azaroaren 13a baino lehen, elkarteko tabloian izena emanda. Bestela, deitu 665 718 163 (Aldapa) edo 644 565 985 (Miguel Angel) telefono zenbakietara.

Ondoren, bertsolariak.

Antolatzailea: Aginagako Atarialde Elkartea.

Txokoaldeko Erroizpe elkartekoen batzarra

Urteko batzarra ospatuko dute, azaroaren 23an, goizeko 11:00etan Txokoaldeko elkartean bertan. “Elkarteko zuzendaritzak dei egiten die bazkideei etor daitezen, urteko martxaren berri emango baita, diru kontuekin batera”, elkartetik adierazi dutenez.


Shakira eta Rihannaren elkarlana, asteko nobedade nagusia Gaztean

Russian Red eta Stromaeren abesti berriek ere tartea izango dute Gazteako uhinetan

Astero egiten dugun moduan, Gazteako Top Gaztea zerrendako nobedadeak errepasatuko ditugu. Aspaldi iragarri zuten arren, iritsi da azkenean Shakirak eta Rihannak elkarrekin grabatutako abestia: "Can't remember to forget you". Horrez gain, abeslari kolonbiarrak baieztatu duenez, martxoaren 25ean argitaratuko du disko berria.

Ondoren, Russian Reden itzuleraren astea izan da amaitzen ari den hau. Lourdes Hernandez artista madrildarrak "Casper" kantua ekarri digu, otsailaren 25ean kaleratuko dute Agent Cooper diskoaren aurrerapen gisa. Azkenik, Stromaeren "Tous les mêmes" abestiaren erritmoan dantza egingo dugu aste honetan Gaztean. "Papaoutai" lanaren arrakasta errepikatzeko asmoz dator orain ere abeslari belgikarra.


Bizitzak aurrera darrai

'Saura(s)

Zuzendaria: Felix Viscarret. Herrialdea: Espainia. Iraupena: 95 minutu.

Saura beraren ustez, fikziozko filma da Saura(s). Hala bada, oso pertsonaia erakargarria sortu dute. Haren zazpi seme-alaben bidez saiatzen da Felix Viscarret zuzendaria Saura «maisuaren» erretratu bat filmatzen. Haien arteko elkarrizketak aitzakiatzat hartuz, Sauraren ibilbide profesional eta pertsonalean sakontzen saiatzen da. Interesgarriena, ordea, ez da Viscarretek taktika horrekin lortzen duena, saiakera bera baizik.

Carlos Saurari ez zaio haren sentimenduez hitz egitea gustatzen. Ezta haren iraganeko filmez ere. Ez du bizi izan duenaz hausnartu nahi. «La vida sigue» (Bizitzak darrai) dio. Etorkizunera begiratzeak erakartzen du Saura; datozen proiektuetara. Viscarretek, baina, filmen atzean dagoen zuzendaria ezagutu nahi du, eta hori lortzeko bide bakarra iraganera jotzea dela deritzo. Umorez beteriko hartu-eman bat hasiko da orduan, bi zuzendarien arteko burugogortasunaren lehia. Saurak hasieratik hautsiko du laugarren pareta, kamera atzean dagoen Viscarreti (gehienetan kexatzeko) zuzenduz. Horrela, filmeko pertsonaia bat gehiago bihurtuko da, berezitasun polit bat gehituz.

Argi dago Saura Saura izango ez balitz, filmak ez lukeela duen xarma edukiko. Umore handiko gizona da, eta zuzendu dituen 40tik gora filmez gain, argazkilaritza eta margotzea dira haren pasioak. 85 urte, lau ezkontza eta zazpi seme-alaba ditu. Badu zer kontatu. Filma amaitutakoan gizon hura entzuten orduak igaroko zenituzkeela ohartzen zara. Bere karismak harrapatzen zaituen gizon horietako bat baita Saura. Eta Viscarretek hori islatzen jakin du. Beharbada ez du Sauraren sentimendu eta beldurrei buruz nahi bezainbeste informazio jaso, baina zentzu batean hori haren izaera traizionatzea izango litzake. Aldiz, miresten duen gizon bati buruzko erretratu berezi bat sortu du. Ez da lan makala.


Sakanako ibilaldia: 885 mendizale

Eguraldi bikainarekin, 610ek ibilaldi handia egin zuten eta gainontzekoek txikia

Eguraldi hobea ziurtatzeko Sakanako Ibilaldia bi aste atzeratzeko ahaleginak fruitua izan du, larunbatean eguraldi dotorea zegoela burutu baitzen Iratxo elkarteak antolatutako 26. Sakanako Ibilaldia. Aurreikuspenak gainditu ziren –antolakuntzak gehienez 800 mendiale espero zituen– eta guztira 885 mendizalek parte hartu zuten ibilbidean. Goizeko 6:00etan abiatu ziren Ibilaldi Luzea hautatu zutenak, gehienak, 610. 54 km eta 3.388 metroko desnibela zuten aurretik, Txurregi, Beriaingo San Donato, Aralarko San Migel eta Trinitatea barne. Aldiz, 7:30ean abiatu ziren ibilbide txikia hautatu zutenak (27,6 km, 1.344 metroko desnibela). Gaztelu, Ekai, Itxasperri, Goldaratz eta Latasa gainditu zituzten hauek. Ibilbide luzea Euskal Herriko eta Nafarroako Ibilbide Luzeen Zirkuituan jasoa zegoen eta motza Nafarroako zirkuituan.

Sakanako ikuspegi bikainez gozatu zuten mendizaleek. Hornidura eta kontrol guneak izan zituzten eskura, behar bezala hidratatzeko eta elikatzeko. Ibilaldi luzea egiteko batez beste 10 ordu behar izan zituzten mendizaleek, baina egon zen ibilaldia korrika egin zuenik, eta lehenak ordu bietarako iritsi ziren Irurtzunera.

Irurtzunen bi ibilbideak osatu zituzten mendizaleek diploma eta oparia jaso zuten, Lorpen etxeko galtzetinak. Antolakuntza lanetan 50 pertsona baino gehiago aritu ziren eta mendizaleek, atzera ere, Iratxokoen antolakuntzarendako hitz ederrak izan zituzten. Soilik gertakari negatibo bat izan zen. Ata eta Madotz artean ondoezik sentitu zen gizon bat eta Nafarroako Ospitalera eraman behar izan zuten helikopteroz. Iktusa izan zuen eta adierazi dutenez, onera egin du.


Vous parlez quoi, grec?

Onartu beharra daukat, egia da. Gauza bat baino gehiago onartu beharra badaukat ere, gaurkoan bi onartuko ditut. Lehena: oso tipo astuna naiz, tematia eta errepikakorra. Eta okerrena da ez dudala erremediorik, nire obsesioa kronikoa delako. Bigarrena: frantsesek umore ezin hobea dute, fin-fina, zinez aparta. Oso txistezaleak dira, hain barregarriak non lepotik behera barre egiten diguten, etengabe, inpunitate osoz, handiak txikiari edo indartsuak ahulari egiten ohi dion moduan; hau da, erdeinu osoz, mespretxurik handienez; hots, inboluntarioki, oharkabean, xalo-xalo.Ez da bart gauekoa, baina, hala ere, kontatu beharrekoa da anekdota. Behinola, suhiltzaile tropa bat etorri zen Baionako ikastetxe batera, orkatila bihurritu berria zuen Donapaleuko ikasle bat artatu eta ospitalera eramatera. Ikasleari egin beharreko galdera protokolarioei isiltasunak eman zien segida eta une horixe bera profitatu nuen nik gazteari animozko azken hitz batzuk esateko. Euskaraz. Txiste kontalari bokaziozko suhiltzaile baten ateraldia berehalakoa izan zen, txistoso sentitzen denaren irriño bihurria ezpainetan zuela: "vous parlez quoi, grec? "; "j'aimerais bien", pentsatu nuen nire kolkorako, Platonen Errepublika (ez Manuel Vallsena) edo Aristotelesen Politika (Manuel Vallsek, Lebranchuk eta enparauek lurralde elkargoarekin, euskararekin eta besterekin hartzen dituzten erabakien iturriaren gisara) idazleok idatzi zituzten hizkuntzan irakurtzeak plazer ikaragarria izan behar baitu. "Non, c'est la langue d'ici", erantzun nion lehor, umore kaxkarrez, baina edukazioz, frantsesen erara. Erantzunaren lehorrak bere txiste paregabea izorratu zuen, umorezko giroa ere zapuztuz (a zer piztia zibilizatu-gabeak eta umore petralekoak euskaldunak, txantxarik aseptikoenarekin ere ozpintzen direnak). "Mais, bon, on respecte les grecs et les arméniens,... en fait, tout le monde", nire azken hitzak. Nire hirugarren mailako sasi-umore salbaiak, ezpainetan irriñorik gabekoak eta begirada sarkorrekoak, ez zuen arrakasta handiegirik izan. Irririk ez erizaindegian. Euskaldunok ez baikara soilik umore garratzekoak, txisteak ulertzeko eta sortzeko gaitasun minimorik ere ez daukagu.Halako batean galdera mordoa lehertu zitzaidan buruko ganbaran: non dago arazoa? Zerk sortzen ote du gure umorezko kodeen arteko inkonpatibilitatea? Euskaldunon defizit umoristikoaz haratago, defizit genetikoa ere ote da? Ala nirea bakarrik? Galderek, oraingoz, bere horretan segitzen dute, "pissing in the wind".Baina, suhiltzailearen txistera itzulita, nondik atera ote du hark greziera, txisteratik? Erantzun gosez, irakurketa batzuetan murgildu eta erantzunaren argia Duboisengan aurkitu dudalakoan nago. Hara zer zioen hark bere Celtes et Gaulois au XVIe siècle lanean [frantsesez argitaratua]:"Jean Picardek egiaztatu du frantsesak miresgarriki betetzen duela hizkuntza grekoaren proprietas hura, hagitzez hobeki latinak baino; azken batean, glosario batek ongi islatzen ditu grezkozko eta frantsesezko leku izenen eta izen arrunten arteko harremanak. Ahaidetasun hori esplikatzeko dugu. Jean Picardentzat, arrazoia ezin daiteke izan greziarrek Galia hartu edo kolonizatu izana. Aitzitik behar da pentsatu. Baina Grezia, barbaroa izanki, zibilizatuz joan zen zelten hizkuntza hartu ahala, eta, beraz, perfekzionatuz garai hartako erabilera eta natura, eta gain behera joan zen, eta harekin batera mintzaira. Aldi berean, Galiak herri barbaroen inbasioa [gureak ez, germaniarrenak baizik] pairatu zuen, zeinek natura eta zibilizazioa usteldu baitiztuzten".Historiak erakutsi digunez, Julio Zesarrek Galia menderatzea lortu egin zuen eta baita erromanizatzea ere. Zibilizatu, ordea, gizagaixoa Zesar, galiarrek zibilizatu zuten bera (hark jakin gabe, gainera) eta ez alderantziz; izan ere, (Erromako) Errepublika Inperio bilakatzeko prozesuan (Manuel Vallsen antzera) zeresan handia izan zuen militar ospetsuak zekarren kultura ez baitzen greziarrena besterik, eta haiena, berriz, aurkitu berri dugun bezala, galiarrena! Argi dago, beraz, historiaren kronologiaren (berr)eraikitze saio bitxi hark mendetako iraupena izan duela, suhiltzaile baten ur-tutuaren inkontzientean ere iltzatuta geratzeraino. Zenbait zalantza geratzen zaizkit, ordea: gu, zibilizatu-gabeok, greziarrekin nahastea (ezin irizpide geografikoetan oinarritua izan, jakina) zeri zor zaio? Zergatik ote? Zibilizazio horren katebegi galdua garelako; hots, galiarrak baino are galiarragoak (eta, beraz, frantsesak baino are frantsesagoak)? Hala izanez gero, gizagaixoa Manuel Valls, galiar naturalizatutako hispano-godo-gudu zalea. Erantzuna, zorionez, etorki italiarreko A. Rivarol apologistaren hitzetan kausituko dugu: "ce qui n'est pas clair n'est pas français; ce qui n'est pas clair est encore anglais, italien, grec ou latin [ou basque, l'on pourrait ajouter] ". Edozein gisaz, bi gauza, bederen, ezin ebidenteagoak dira. Lehena: guk, euskaldunok, ez dugu umorearen arrastorik, sofistikatuegia baita gure genetika eskastuarentzat. Bigarrena: frantsesek umore ezin hobea dute, fin-fina, zinez aparta. Oso txistezaleak dira eta txiste paregabeak egiten dituzte, batez ere beren iraganaren historia berreraiki eta botere banaketaren istorioa kontatzen digutenean.


Koldo Mitxelena berritzeko lanak atzeratuko dituzte

KULTURA. Gipuzkoako Foru Aldundiak COVID-19ak kultur sektorean utzitako kolpea arintzeko Piztu kultura suspertze plana aurkeztu du. 4 milioi euroko diru-poltsaz hornitu dute, eta ardatzetako bat aurreikusitako kultur proiektuei eustea izango da. Kultur sektorean enplegua sustatzeko ere gorde dute aurrekontuaren zati bat, baita kultur kontsumoa sustatu nahi duten neurrietarako ere; tartean, liburuak zein emanaldietarako sarrerak erosteko bonuak jarriko dituzte salgai ekainean.

«Lehentasunak berregituratu» behar izan dituztela aipatu du Harkaitz Millan Kultura diputatuak, eta horregatik Donostiako Koldo Mitxelena Kulturuneko berritze lanak atzeratzea erabaki dutela. Hain zuzen, lan horretarako gordeta zeuden bi milioi inguru bideratu dituzte suspertze planera. Edonola ere, kulturunearen berriztatzea «proiektu estrategikotzat» jo du, eta datorren urtean berrartzea aurreikusten dutela argitu; hala, «behar berrien» arabera aldaketak pentsatzeko astia izango dutela adierazi du.


Eta zeuk zein aukeratuko duzu?

zure erabakia from Euskararen Kontseilua on Vimeo.


Banderen prozesioa

Arrasaten, Elgoibarren, Eibarren, Durangon eta Elorrion izan ziren atzo AVTko ehun lagun inguru, Madrildik hiru autobusetan etorrita. «Garaile eta garaituen justizia» eskatu nahi zuten, «Duintasunaren Egunean».

Gabonetako larunbat arrunta da Arrasaten (Gipuzkoa). Eguraldi eguzkitsua aprobetxatuz, jendea paseoan, trago bat hartzen, haurrak jolasean. 12:00ak jotzerako hasi da aldatzen, ordea, ohiko paisaia. Hiru autobusetan iritsi dira Araban barna, Ertzaintzak babesturik, Arrasateko Garibai kaleko geltokira. Ertzaintzaren lau furgoneta, eta beste bi patruila. Ehun lagun inguru, Espainiako bandera banarekin, kasko gorriz jantzitako ertzainez inguratuta. Kalean gora egin, eta herriko plazara, harridurazko begirada artean.

Madrildik zetozen; AVT «terrorismoaren biktimen» elkartekoak. Egia, memoria, duintasuna eta justizia eskatzera. Hala zioten pankartan. Justizia, garaile eta garaituen amaiera baten alde, eta Urriak 21. Doilorkeriaren eguna, karteletan —egun horretan ebatzi zuen Europako Giza Eskubideen Auzitegiak euskal presoen eskubideak urratu zituela Espainiak, Parot doktrinarekin zigorrak luzatuta—. Giza eskubideena ez, «Duintasunaren Egun» izendatu dute abenduaren 28a.

Ertzaintzak inguratu du herriko plaza, bandera gorri-horidunak udaletxe aurrean elkar daitezen, bertako herritarrak bazterretan utzita. Hormaren aurka ia, bisitariei begira.

Lore eskaintza egin dute aurrena, eta Espainiako beste bandera bat zabaldu du Angeles Pedraza AVTko presidenteak. «Herri honetan ez baita legea betetzen». Arrazoi du, Arrasateko udaletxean ez dago haiena bezalako banderarik. Giza eskubideak. Konponbidea. Bakea. Euskal presoak Euskal Herrira leloa bai. Minutuko isilunearen ondoren, errezoa, Madrildik ekarritako Pedro Trevijano gotzainaren laguntzarekin. «Eliza terrorismoaren biktimekin dago», esan du, Biblia eskuan.

«Aurpegia ematera»

Hogei minuturen buruan, atzera bueltan da berriz ere prozesioa. Ertzainak, banderadunak eta ertzainak. Kale estu batetik jaitsi, eta autobusera berriz ere. «Joan daitezela Madrilera», esan du herritar batek. Han lagun gehiago elkartu zituzten, urrian, «Doilorkeriaren Egunaren» ondoren. Joan dira, baina udaletxean lore batzuk eta kartel bat utzita, «ETAko presoek zigor osoa» bete dezatela eskatzeko. Joan dira, «aurpegia ematera» etorri direla ohartarazi ondoren. Joan dira, Elgoibarrera eta Eibarrera (Gipuzkoa), eta Durangora eta Elorriora (Bizkaia). Arrasatekoaren antzeko elkarretaratzeak egin dituzte haietan ere. Eta atzera Madrilera.

Trevijano gotzainak ez ezik, hainbat politikarik ere lagundu diete herriz herriko jiran. Arrasaten izan dira, esaterako, EAEko PPko legebiltzarkide Carmelo Barrio, Arrasateko eta Eibarko PPko zinegotziak eta UPDko zenbait ordezkari.

Madrildik etorrita, herri horietan zer gertatu den azaldu du Pedrazak, joan baino lehen: «Hemen jendea hil da, hemen terrorismoaren biktimak bizi dira, baina ezkutatuta daude beldurragatik». Paseoan jarraitu du jendeak.


Haur-zaintzaileak jarriko ditu Jaurlaritzak, gurasoek lana eta familia uztar ditzaten

Jaurlaritzak irailean jarri nahi du abian proiektua; zaintzailearen etxean egongo dira umeak, gehienez ere lau haur

Haurrak zaintzeko egitasmo bat aurkeztu du Eusko Jaurlaritzako Enplegu eta Gizarte Gaietarako Sailak. Haur-etxea da proiektuaren izena, eta gurasoentzat lana eta umeen zaintza bateragarri izatea da helburua. Gemma Zabaleta sailburuak eta Loli Garcia Familia eta Komunitate Politikarako zuzendariak eman dute proiektuaren berri.

Aldaketa sozial eta demografikoei erantzun nahi diete, Zabaletak esan duenez. Eragotzi egin nahi dute aitona-amonek batzuetan izan ohi duten lan karga eta gurasoek lana utzi behar izatea. «Seme-alabak dituztenen beharrak betetzeko zerbitzu faltari erantzun nahi diogu».

Haurrak zaintzeko zerbitzu berria zaintzailearen beraren etxean eskainiko dute, lanegun guztietan eta familia bakoitzaren orduetara egokituta. Sendi bakoitzak ehun euro ordaindu beharko ditu. Zaintzaile bakoitzak lau haur izango ditu gehienez ere, hartara tratu pertsonalizatua eskaini ahal izateko. Gurasoek eraman beharko dute haurrentzako janaria, haien ohiturak eta gustuak errespetatzearren. Zabaletak nabarmendu du proiektuaren helburu nagusia familia bakoitzaren baldintzetara eta beharretara egokitzea dela.

Zaintzaileei dagokienez, 30 urtetik gorakoak izan behar dute eta haurrak zaintzeko heziketa jasoko dute lanean hasi aurretik. Bestalde, euskarazko oinarrizko maila eskatuko dietela jakinarazi du Garciak, eta behin martxan jarritakoan euskarazko zein gaztelaniazko zerbitzuak eskainiko dituzten «familia habiak» izango direla.

Zerbitzua eskaini ahal izateko, zaintzaileak bere etxea egokitu beharko du, haurrentzat beharrezkoak diren baliabideak izan ditzan; besteak beste, beharrezkoa izango da telefono zerbitzua, haurrak atseden hartzeko eta zaintzeko toki egokiak, umeak aldatzeko beharrezko tresnak dituen komuna izatea eta ez du egon beharko suzko berogailurik, ezta tximiniarik ere.

Proiektuari ekiteko, lankidetza hitzarmen bat sinatu du Enplegu eta Gizarte Gaietarako Sailak Agintzari gizarte ekimeneko kooperatibarekin. Arlo horretan esperientzia du kooperatiba horrek, eta «familia habia» horietako proiektu pedagogikoa bultzatzeaz arduratuko da.

Oraingoz, bi zaintzaile aukeratu dituzte, Bilbon, baina aukeraketak aurrera darrai, irailean zerbitzuak eskaintzen hasiko baitira Bizkaiko bost etxetan. 2012an proiektua Arabara eta Gipuzkoara zabalduko dute. Proba saioen ostean, ekimena 2013an guztiz ezartzea aurreikusi dute.

Zerbitzu gehigarria dela azaldu du sailburuak, haur eskolekin bateragarria baita. «Etorkizun handiko egitasmoa da, eta lan aukerak zabalduko ditu», adierazi du.


Hasiberria, baina arriskutsua

Gaztea izanagatik, maila oneko taldea da Errusiako Krasnodar. Erasoan ez bezala, defentsan sufritu ohi du gehien, eta Realak kontraerasoan min egin diezaioke.

Dmitri Khokhlovek elastiko txuri-urdinarekin 113 partida jokatu zituen jokalari errusiarrak asteon esana da Realak ez duela samur izango Europa Ligarako sailkatzea. Are gehiago, zail izango duela adierazi du. Eta zerbait badaki Dinamo Moskuko entrenatzaile izandakoak, gertutik ezagutzen baitu Krasnodar. Oso gertutik ere. Tradizio gutxiko kluba izanagatik, talde ona da Errusiakoa, azkarra eta kalitate handikoa, eta donostiarrek duten onena eman beharko dute bigarren denboraldiz jarraian Europan jokatzeko. Gaurtik hasita, beraz, lanak ongi egin beharko dituzte Jagoba Arrasaterenek.

2008. urtean jaiotako taldea da Krasnodar. Gaztea. Sergei Galitski da nagusia; hain zuzen ere, Errusiako supermerkatu kate handienaren jabea. Galitskiren kapritxoa beti izan zen futbol talde baten jabe izatea, eta horregatik sortu zuen Krasnodar. Beheko mailetatik lanean hasi arren, taldea bi aldiz igo da bulegoetan, eta 2010ean lortu zuen gorengo mailan aritzeko aukera. Zehazki, arazo ekonomikoen erruz, Moskuko Saturnek maila galdu zuelako.

Krasnodarrek 2011-2012 denboraldia izan zuen estreinakoa Lehen Mailan. Txukun aritu zen, baina iragan sasoian lortu zituen orain arteko emaitzarik onenak. Bosgarren sailkatu zen ligan, Europa Ligako atarikoak jokatzeko aukera lortuz. Hala, sasoi honetan bi atariko gainditu dituzte jada errusiarrek. Aise gainditu, gainera. Lehenengoan, Estoniako Sillamae Kolev taldearen aurka aritu ziren, eta, joan-etorriko kanporaketan, 9-0 nagusitu ziren. Bigarren atarikoan Hungariako Dios Gyor taldearen kontra jokatu, eta 8-1 irabazi zuten. Hortaz, gol asko sartuta eta arazorik gabe egin du aurrera. Europan ez ezik, ligan ere bikain ari da. Joan den asteburuan, laugarren jardunaldian, 0-2 irabazi zion Rostovi, eta, aurretik, 4-0 Spartak Moskuri.

Konfiantzaz gainezka helduko da Krasnodar Anoetara. Presidenteak diru dezente gastatu du taldea osatzen, eta fruituak jasotzen ari da. Oleh Kononov bielorrusiarrak zuzentzen du taldea, eta jokalari brasildar, kolonbiar, poloniar zein islandiarrez josita dago multzoa. Erasoan dinamita dauka, eta erraz sartzen ditu golak —zazpi sartu ditu ligako lehen lau lehietan—. Defentsan, hori bai, sufritu egiten du.

Joazinho eta Ari aurrelariak dira taldeko izarrak. Biak ala biak brasildarrak dira, eta ezin hobeto ulertzen dute elkar. Joazinhok golegilearen sena dauka, baina Ari da erasoko erreferentzia. Teknikoki abila da, eta defentsari bizkarra hartzen dionean, arriskua sortu ohi du aurkariaren ate inguruan. Erasoan daukana, baina, defentsan falta du Krasnodarrek. Andreas Granqvist kapitaina da atzeko lerroko nagusia. Hark hartu ohi du aginte makila geldikako jokaldietan. Gazinski, Pereira eta gainerako atzelariak, ordea, ez dira maila tekniko harrigarriko jokalariak.

Harmailak, erdi hutsik

2008an sortua izaki, jarraitzaile gutxi ditu Krasnodarrek: 4.000 inguru. Hiriak 750.000 biztanle ditu, eta gehienak Kubaneko zaleak dira. Hain zuzen ere, talde horren zelaian jokatzen ditu Krasnodarrek etxeko partidak. 36.000 pertsona kabitzen dira zelai horretan. Hortaz, gaur etxeko lanak ondo eginez gero, aurkarien jarraitzaileen presio handirik ez du jasango Realak datorren ostegunean (18:00).


20-2010 ekitaldiko aurrekontu orokorra onartu da

Gaur ez ohizko Udalbatzarra burutu da eta 2010 ekitaldiko aurrekontuaren kontu orokorra onetsi da. PPko Vanesa Velez eta PSE-Eeko Martin Moreno eta Iñaki Mugika falta ziren batzarrean.

Pablo Barrio alkateak azaldu duenez, Ogasun eta Kontu berezien batzordean onartua izan arren, legez Udalbatzarrean aztertu behar den gaia da. Bildu, PSE-EE, Marisa Zubiri eta EAJ-ko bozkekin onartu da eta LOHP-a abstenitu egin da.

Honen arabera, Udalak balantze ekonomiko positiboa izan zuen. Bere aktibo eta pasiboak 104.939.251 eurotakoak izan ziren. Honetaz gain, 6.746.290 eurotako irabazia izan zuen eta zorraren zenbatekoa 7.681.052 eurotako izan zen.


Markel Ilzarbe, Anaitasuna futbol taldearen hirugarren fitxaketa

Markel Ilzarbe Garciak (Bergara, 1990) Anaitasunan jokatuko du datorren denboraldian.

Anaitasuna futbol taldeak Markel Ilzarbe aurrelari bergararra fitxatu du. Ilzarbek Bergara futbol taldeko maila guztietatik igaro zen arren, etxetik kanpo egin zuen Hirugarren Mailako ibilbidea, Aretxabaletan eta Eibar B taldeetan, hain zuzen.

Eskuin aurrelariak gorrixen mutilen lehen taldearen erasoa indartuko du Espainiako Hirugarren Mailan.


Grisa, baina koloretsua

Goizeko ordu txikitan ohartu gara, urte osoan itxaron dugun eguna bukatu eta iristea nahi ez genuen eguna iritsi dela. Ostegun Gizena luzatzen saiatu gara, baina, egun zozoa, tristea, luzea,… iritsi da: Ostiral Mehea. Ohera sartu naiz ziztu batean, eta begiak itxi ditut gauaren iluntasuna ez galtzeko asmoz. Segituan loak hartu nau, poz-pozik eta irribarretsu, motza iruditu zaidan arren, ikaragarri gozatu dudalako.

12:00. Ongi etorri Aje jauna. Zein behar daukak hik, nire etxean sartzeko? Eta, are okerragoa dena, nire kaskezurrean? Haserretu egiten gara, baina, badakigu zer egin behar dugun gure etxera biharamunean etor ez dadin. Ez dugu zintzo ibili nahi, ordea; nahiago dugu ajea etxean hartu eta ostiko batez, nire kasuan ibuprofenoaren ostikadaz, etxetik bidali. Bakoitzak bere teknikak ditu, eta denak dira errespetagarriak, eguna arintzen laguntzen badute.

Halaxe hasi dut inauterien bigarren eguna, ajerik gabe eta pozik. Zer gehiago eska diezaioket Ostiral Meheari?


Azkoitia Zero Zaborrek bilera eskatu dio alkateari

Azkoitia Zero Zaborrek bilera eskatu dio Azkoitiko alkate Javier Zubizarretari. EAJk alkatetza lortu zuen pasa den maiatzaren 24ko udal hauteskundeetan eta, orain, ikusteko dago hondakinak biltzeko sistema mistoaren inguruan hartuko duen irizpidea zein izango den. Zubizarretak jakinarazi du behin baino gehiagotan sistema mistoa kentzeko nahia, bosgarren edukiontziaren mesedetan.

Zero Zabor taldeak argitaratutako gutunean dio, udal gobernu berriarekin “konpartitzen” dituzten “helburuak eta printzipioak oinarri hartuta” zero zabor bidean “bidelagun” izatea dutela helburu, dagoeneko udal ordezkariekin bilera eskatu dutela jakinaraziz. Era berean, “lasai” daudela dio taldeak, iazko uztaileko udalbatzan onartu zutelako EH Bilduk, EAJk eta Azkoitia Baik hondakinen “%70a gaika biltzea eta bi urteren buruan %80-85era iristeko helburua betetzea”.

Aurrerapauso nabarmenak

EH Bilduk kudeatutako aukerreko agintaldian, “aurrerapauso nabarmenak” eman zirela irizten dio Azkoitia Zero Zaborrek. Horren ondorio da egun “%70-75eko” gaikako bilketa izatea herrian. Ildo horretatik, iaz adostutako helburuak nabarmentzen ditu Zero Zaborrek; horien artean daude, besteak beste, prebentzio politikak egitea, helburuak lortzeko irizpide teknikoak kontutan hartzea, beharrezkotzat jotzea errefusari “ateak itxiko” lizkioken bilketa sistema edota birziklapena herritar “guztion” betebeharra dela jakinaraztea.


Labakak larunbateko manifestazioa babesteak hautsak harrotu ditu

Labakaren aldeko kartelak ugaltzen ari dira sare sozialetan

Mikel Labaka futbol jokalari azpeitiarrak larunbatean Bilbon egingo den euskal presoen aldeko manifestazioari bere atxikimendua eman dio. Hala jakinarazi du Herrirak. Rayo Vallecano taldean dabil azpeitiarra, eta haren erabakiak hautsak harrotu ditu Espainia aldean. ABC eta Libertad Digital hedabideek, esaterako, Labakaren atxikimenduaren berri eman dute: “Defensa proetarra, reincidente” irakur daiteke ABC-n (ETAren aldeko atzelaria, beste behin). Sare sozialetan ere eman du zer esanik, Twitterren esaterako. Batzuek irainekin eta mehatxuekin hartu dute jokalariaren erabakia. Adierazpen askatasunaren alde ere azaldu dira beste batzuk, eta martxan da #AupaLabaka hashtag-a.


Oñatitik Bilbora goizean abiatu diren autobusak

Goizeko 10:00etan bi autobus irten dira Oñatitik Bilbora.

Arratsaldeko 15:00etan irtengo dira autobus gehiago Olakuako geltokitik.


Haitiren aldeko taldea “gustura eta harro” dago egindako lanarekin

AzkoitiaH Haitiren aldeko taldeak amaitu du bere ibilbidea. Iazko urte osoan zehar, herrian 12 ekitaldi egin zituen taldeak, lortutako “diru guztia” herrialde horretara bidaltzeko asmoz. Elkarteak urtebeteko ekintza horien guztien balorazioa egin du orain, eta egindako lanarekin eta herrian izandako harrerarekin “gustura eta harro” daudela adierazi dute.

Helburu ekonomikoak ez ezik, “herritarren parte-hartzea sustatzea” zutela helburu jakinarazi dute. Hori hala, helburua “lortu” dutela diote. “Jaialdi edo ekitaldi guztiak kontutan hartuta, 4.700 pertsona inguru ibili dira programa honetan. 525 lagunek parte hartze aktiboa izan dute, eta beste guztiak ikus-entzule edota diru-emaile bezala aritu dira”, adierazi du Romualdo Larrañaga AzkoitiaH elkarteko kideak. Joan zen urteko maiatzean antolatu zuten lehenengo ekimena, eta ordutik bertso saioak, jolasak, maratoi herrikoia, kontzertuak edota pilota saioak egin dituzte herrian. Ekintza guzti horietatik 8.348 euro bildu ditu elkarteak; “emaitza bikaina izan da. Batetik, diru kopuru polita lortu dugu, baina are garrantzitsuagoa da borondate hutsez jarri duten ahalegina”, diote kideek. Diru kopuru hori Elizbarrutiko misio ordezkaritzari eta Salesiar Misioetara bidali dute, ondoren, “Haitiko pobreenei” laguntzeko.

Azkoitiko talde edota elkarteen laguntza izan dute ekintzak aurrera eramateko, eta AzkoitiaH taldearekin batera, Parrokiko Sozial taldea, Gazteak eta Garapena taldea eta Udaleko Kultura Sailak antolatu ditu ekintzak. AzkoitiaH taldeak eskerrak eman nahi izan die “ekintzetan parte hartu duten herritarrei eta antolatzen lagundu dieten taldeei”.


A-636 errepidean uztailera arte ibiliko dira lanean

HIRIGINTZA // A-636 errepidean, bi noranzkoetan, konponketa lanak egiten ari dira errepide bazterrean. Zehazki, bigarren kilometroan ari dira, Salbatoreko zubiaren inguruan. Lanek hiru hilabeteko iraupena izango dute.


Mondragonek %1,5 igoko die kuota bazkideei

Fagor Etxetresnetan aldez aurretik erretiratu 300ek beren sariaren %80 izatea bermatuko du Lagun Aro BGAEk

Fagor Etxetresnen porrotaren ondorioak leuntzeko eta arazoei aurrea hartzeko, bi neurri hartu ditu Mondragon taldeak. Batetik, desegite prozesuan dauden kooperatibetan erretiro aurreratua hartuko dutenen baldintzak hobetu ditu, eta kontsumoko aurrerakinaren (soldataren) %80 jasoko dute, orain arte zegokien %60aren gainetik. Bestetik, korporazioko bazkideek beren langabezia sarirako ordaintzen duten kuota %1,5 igo dute, erretiro hori ez ezik, Fagorreko langabeen sariak hobeto ordaindu ahal izateko.

Mondragoneko bazkideak, kooperatibistak diren neurrian, ez dute langabeziarako aukerarik lana galtzen dutenean edo erretiroa aldez aurretik hartzen dutenean. Kontu horiek Lagun Aro BGAEren (Borondatezko Gizarte Aurreikuspenerako Elkartea) bidez kudeatzen ditu Mondragonek. Atzo goizean egin zuen batzarra erakunde horrek, Donostiaan, Kursaal jauregian. Batzarkideek ontzat hartu zituzten kontseilu errektorearen proposame- nak, «gehiengoarekin», Lagun Aro BGAEk agiri baten bidez esplikatu duenez.

Pentsioetan eraginik ez

BERRIAk azaroaren 19an aurreratutakoaren ildotik, Lagun Aro BGAEk hobetu egin ditu erretiro aurreratuen sariak. Sari hori jasotzeko eskubidea izango dute 55 urtetik gorako bazkideek, beren kooperatiba likidazioan baldin badago. Fagor Etxetresnen kasuan 300 lagun izango direla kalkulatu du Lagun Arok. Orain arte, aldez aurretik erretiratuek soldataren %60 jasotzen zuten Lagun Arotik, hamabi ordainketatan, eta kooperatiba bakoitza arduratzen zen sari hori osatzeaz. Fagor Etxetresnak ez dago inoren saria osatzeko moduan, eta horregatik hartuko du gastu hori bere gain Lagun Arok.

Gastu gehigarri horiek ez ezik, Fagorren porrotak lanik gabe utzi dituen kooperatibisten Enplegurako Laguntzak (langabezia sariak) ordaintzeko kuotak igoko dizkiete kooperatibistei. 2014ko urtarrilaren 1etik aurrera laneko aurrerakinaren (soldataren) %1,5eko gainkarga bat izango dute bazkideek. Lagun Arok dio igoera hori hein batean konpentsatuko dutela beste kuotetan egindako murrizketek. Lagun Aro BGAEk nabarmendu du langabeziarako sari horiek kutxa propioa dutela eta, hortaz, ez dutela inolako eraginik taldeko langileen pentsio osagarriekin.

Azken datuen arabera, Fagor Fagor Etxetresnetako 417 langile lanean ari dira taldeko beste enpresetan. Haiei lekua egiteko, hainbat langile kontratatu bota dituzte kooperatibek, baina ez dute zehaztu zenbat.


Haurtzaindegi bateko langile bat atxilotu dute Amsterdamen, 0 eta 4 urte bitarteko 50 haurrei sexu gehiegikeriak egitea leporatuta


Ibaia biziberritzeko asmoz, auzolana egingo du Udaltalde Nerbioi-Ibaizabalek

Flora exotiko inbaditzailea kentzeko auzolana deitu dute larunbatean Orozkon. Nerbio-Ibaizabal eskualdetako ibaietako ertzak hobetzeko proiektuaren barruan antolatu du Udaltalde 21 Nerbioi-Ibaizabalek auzolana.

Egitasmoak baditu aurrekariak eta pasa den maiatzaren 4ean Arrankudiagan egin bezala, herritarren parte hartzea eskatuko du ekintzak. Egitasmoa 10 udalerritan eramaten ari da aurrera. Horietatik 4 Aiaraldean: Arakaldo, Arrankudiaga, Orozko eta Urduña.

Larunbatean, Orozkon

Aiaraldeko ibai ertzetako landaredia hobetzeko helburuarekin, hitzordua larunbatean 9:30ean Orozkoko Presatxu auzoan izango da (presaren ondoan). Asmo nagusia, inguru honetatik igarotzen den errekaren inguruko landare inbaditzaileak kentzea da. Horien artean daude Cortaderia selloana, Arundo donax, Buddleja davidii, besteak beste. Era honetan, paisaia naturalago bat sortea nahi dute, faunarentzako babeslekuak ugaritzea, bertako beste espezie batzuk berez hazten laguntzea eta ibaiertza babestu eta egonkortzea.

Flora exotiko inbaditzailea kentzeaz gain, inguruaren ezaugarriak eta balio naturalak ezagutuko dituzte. Baita espezie inbaditzaileek sortzen dituzten arriskuez mintzatuko dira ere.


V. Manu Muriel Memoriala izango da bihar jokoan

Billabona futbol klubak antolatuta, V. Manu Muriel Memoriala izango da jokoan, bihar, Arratzainen. Alebin mailako lehen urteko futbolariek jokatuko dute, guztira, hamahiru talde.

10:00etan hasiko da eta 19:00etan finala izango dela aurreikusten dute. 12:00etan egingo dute lore eskaintza Manu Murielen omenez. Parte hartuko duten taldeak ondorengoak izango dira: Billabona F.K.E. (A), Billabona F.K.E. (B), Danena K.E., Euskalduna S.D., Vasconia C.D., Tolosa CF, Zarautz K.E., Añorga K.K.E., Urnieta K.E., ostadar S.K.T., Mundarro F.K.E., Mariño K.E. eta Astigarraga F.K.E.


"Ez dago arrazakeria izpi bat ere nik esan dudan guztian"

Oposizioko alderdien eta hainbat gizarte eragileren haserrea eragin badu ere, gizarte laguntzak mugatzeko eztabaida erdigunean jartzen tematuta dago Gasteizko alkatea. Uste du solidaritatea ez dela bateragarria "engainuarekin".


Minbiziaren inguruko hitzaldia

Irailak 26, asteartea: “Behin minbizia etxean sartzen denean, laguntza noiz eskatu?” hitzaldia. Adunako kultur etxean, 18:30ean. Hizlariak: Lara Franco eta Itxaso Uribeetxeberria. Izen-ematea: 943 65 21 43.


Egun-pasa ederra egingo dute domekan Marixekan

Marixekako Amaren omenez Aramaio eta inguruetako hainbat lagun elkartuko dira etzi, domeka, Uribarri auzoan. Marixeka Eguna ospatuko dute, izen bereko baselizaren inguruan.

Tradizio eta ospe handia duen jaia izaten da; hala, Aramaioko, Oletako, Maringo, Otxandioko, Gasteizko eta Legutioko jendea elkartu ohi da ospakizunean.

Salda eta txorizoa

Gure Aterpea elkarteko lagunek antolatzen dute ospakizuna. Salda, txorixo eta edariekin hasiko dute eguna. 11:00etan izango da hori. 12:00etan meza santua esango dute ermitan bertan. Mezaren ondoren trikitilariek girotuko dute jaia bazkalordura arte.

Gorritiren animaliak

14:30ean bazkaltzeko ordua izango da. Arratsalde partean, etxeko gaztetxoen gusturako Gorriti eta haren animaliez, gozatzeko aukera egongo da. 17:00etan hasiko da ikuskizuna. Horrez gain, arratsaldean zehar trikiti doinuek hartuko dute Marixeka ingurua.

Gerra aurretiko ohiturak

Marixeka baseliza inguruetako zaharrenetakoa da, baina gerra garaian suntsitu egin zuten, eta, ondorioz, erromeria eguna galdu egin zen. Gerra ondoren, Gure Aterpea elkarteko lagunek eliza berritu eta erromeria berriz ere antolatzen hasi ziren, aspaldiko ohitura hori berreskuratzeko asmoz. Aurten 35. erromeria antolatuko dute.


Igoera fasea joka dezake oraindik Estanda Ordiziak

Espainiako Zilarrezko mailan ari den Estanda Ordizia areto futboleko nesken taldeak igoera fasea jokatzeko ametsari eusten dio oraindik, Galiziako A Fervenza taldea 0-1 mendean hartu eta gero. Amaia Septienek sartu zuen partidako gol bakarra. Larunbatean Stylo taldea hartuko du Majorin, eta irabaziz gero, eta Guarnizok kale egiten badu, play off-a jokatzeko aukera izan dezake.


Urumeako autobia, jakin beharreko guztia

Mandazubiko biribilgunearen azpialdean egin zen inaugurazio ekitaldia, irailaren 1ean. Urnietako udal ordezkariak bildu ziren: Gobernu taldekoak, EAJkoak eta PSE-EEkoak. Eta, noski, Foru Aldudiko kargu gorenak: Markel Olano Diputatu Nagusia edota Eneko Goia Bide azpiegituretako Diputatua.

Agintarien aurrean Txanbolin txistu bandak lagunduta eskaini zen dantza saio laburrarekin ekin zitzaion inaugurazio-ekitaldiari, eta haren ostean, Aldundiko ordezkariek emandako adierazpenekin amaitu. Gipuzkoako ikasturte politiko berriko lehen ekitaldi ofiziala izan zen, eta hori dela eta, kazetari ugari bertaratu zen Urnietara. Pozik agertu zen Markel Olano Diputatu Nagusia zabaltzear zen autobia zatiarekin, “Udal arduradunei eta urnietar guztiei zorionak eman nizkieke, gure ekarpen txiki bat egin diogulako euren bizi-kalitateari”, adierazi zuen. Zorionak baita gipuzkoarrentzat orokorrean ere, aurrerantzean autobia berria N-1 errepidearen alternatiba izango delako. Horrekin batera, azken hilabeteotan herrialdeko errepide sarea luzatu dela gogorarazi zuen, hogeita hamar kilometrotan hain zuzen. Guztia, bere esanetan, ahalegin kolektiboaren emaitza izan da.

Datu ofizialen arabera aipatu errepideari esker, Urnieta erdigunetik ia 20.000 ibilgailu gutxiago pasako da. Bi kilometroko luzeera duen errepide zatia eraikitzeak 41 milioi euroko gastua eragin du eta iragarritakoa baino denbora gehiago. Olanok, Aldundiaren izenean, lanean jarraitzeko konpromisoa berretsi zuen Urumeako autobideko lanak oraindik amaitu gabe baitaude.

Autobia berria eremuz eremu

Argazkiak | Bideoa

Urumeako autobiak, guztiz bukatzean 12 kilometroko luzera izango du. Donostiako Amara auzoa eta Andoaingo Sorabilla auzoan N-1 eta A-15 autobia lotuko ditu. Urnietako saihesbidea burututa, erabat bukatzeko hiru zati irekitzea besterik ez da geratzen:

• Amara-Martutene.

• Urnieta-Andoain.

• Andoaingo Bazkardo eta Sorabilla auzoen artekoa.

Horrez gain, Hernaniko saihesbidean, Martindegi-Mandazubi zatian ere 2010.urteko udaberrian obrak hasi nahi dituzte. Zati horretan, bideak 2 karril ditu, norabide bakoitzean bat, eta beste hainbeste egin nahi dute, norabide bakoitzean 2 karril izan ditzan, gainontzeko bide-zati osoak bezalaxe.

Gauzak horrela, hona Urumeako autobiaren gaur egungo egoera:

Amara-Martutene

Egiten ari dira 2010. urtean ireki nahi dute.

Martutene-Astigarraga

Irekita dago.

Astigarraga-Martindegi

Irekita dago.

Martindegi-Mandazubi

2 karrilekin irekita dago. 4 karril egiteko obrak udaberrian hasi nahi dituzte.

Mandazubi-Lekuna

Zabalik. Irailaren 1ean inauguratu zuten.

Lekuna-Bazkardo

Egiten ari dira. 2010ean ireki nahi dute.

Bazkardo-Sorabilla

2010. urtean obrak hasi nahi dituzte.

2010ean Andoain herrian barrena

Urumeako autobiaren Andoaingo zatiaren eraikuntzan 2009ko abuztuaren 28a egun seinalatua izango da. Izan ere, egin beharrekoen artean ezinbestekoa zen Atorrasagasti tunelaren zulaketa. Hamaika buruhauste eman ondoren eta hamabost hilabetez gogor lan egin eta gero, tunelaren bi aldeak elkar lotzea lortu zen.

Oztopo handiena gaindituta, obraren arduradunek uste dute Andoaingo zatia 2010. urterako prest izango dela.

Andoain-Urnieta lotzen dituen GI-131 errepidearen trafikoa 14.500 ibilgailu/eguneko da. Urumeako autobiak trafiko hori nabarmen arinduko luke.

Andoaingo autobia zatiaren xehetasunak, hauexek:

Distantzia: 2,2 kilometro.

Ezaugarri nagusiak: Sarbidea Bazkardotik, erdi-sarbidea Leizotzetik, Atorrasagasti tunela.

Enpresa eraikitzaileak: UTE Buruntza (Murias-Otaduy).

Irekiera data: Andoaingo zatiarena, 2010. urtean.

Urnietako udal ordezkarien eta eragileen ikuspegia

PSE-EE

Gure ustez, Urnietako saihesbidea irekitzeak, duela urte askotatik Idiazabal kalea eta udalerria orokorrean pairatzen ari zen arazo larri bat konpontzen du. Egunero 20.000 ibilgailu Urnietatik igarotzea saihesteak, urnietarren bizi-kalitatean modu garrantzitsuan eragingo du.

Sozialistak gehienbat udalerritik igarotzen zen trafiko astuna salatu izan dugu. Gainera, duela urtebete baino gehiago aipatu gaiari buruzko mozioa aurkeztu genuen osoko bilkura batean, trafiko astunari lotuta zegoena.

Osoko bilkura hartan onartutako mozioaren erantzun ofizialik ez genuen jaso, baina erantzunda gelditzen da saihesbidea irekita eta ondorioz, egunez egun jasan behar genuen arazoa ere konponduta geratzen da. Zalantzarik gabe, albiste ona dela iruditzen zaigu eta egun ona Urnieta eta urnietarrentzat.

EAJ-PNV

Balorazioa oso positiboa da. Saihesbideak egunero herri erditik, Idiazabal kaletik, igarotzen ziren ia 20.000 ibilgailu ezabatuko ditu. Urnieta eta urnietarren ongizaterako oso inportantea da.

Obraren exekuzioan hobekuntzak izan dira, batez ere paisaia hobetzeko. Proiektuaren gauzatzean argi ikusi da, batzuek planteatzen zituzten tunelak paperak bai, baina lurren ezegonkortasunak ezin zituela egi bihurtu.

Honez gero, jakinik obrak amaituko zirela, udal gobernuak aurretiko lan batzuk jadanik eginak beharko lituzkeela irizten dugu; ez da herri barruko seinalizazioa aldatu; poligonoetarako joan-etorriak sahiesbidetik egin behar dira, ez Idiazabaletik; Idiazabal kalean, abiadura ez da murriztu.

Idiazabal kalea birmoldatu behar da. Merkataritzako gune garrantzitsuena izanik indarra hartu behar du, oinezkoen ikuspegia ahaztu gabe… Aurrekontuetan Idiazabal kalea aztertzeko partida egon zedin eskatu genuen. Gauzatzea eskatzen dugu.

UDA

Azkenean iritsi da lasaitasuna Urnietara. Dena den, lanen azken erremateak ondo egin behar dira; hala nola zarataren aurkako manparak jartzea, ...

Gobernu taldearentzat pozgarria da autobidearen irekiera, eta zenbaitek galdetzen dute: nola liteke hauek lehen aurka egotea eta orain ireki delako poztea?

Herri mugimendua inoiz ez zen autobiaren aurka egon, baina bai inposatu zitzaigun ibilbidearen aurka. Erabaki gabe dago herri mugimenduak ibilbide-proiektu ofizialaren aurka jarritako errekurtsoa. Hauxe da Txabarriren Gobernuak utzitako ondarea. Aurreko udal gobernu taldearen onarpenarekin, baita gehiengoa duten gainerako lurraldeko alderdienarekin ere.

Baina aitortu behar dugu Markel Olanoren taldeak oso jarrera irekia izan duela. Arkaitzako tuneletik Lasarterainoko pasabidea eraiki eta oinezkoentzako 7 km-ko bidea ahalbidetzea onartu dute. Jarrera aldaketa honek erakusten du harremana eta emaitza desberdina izan zitekeela.

Ezker abertzalea

Saihesbideak pairatzen genuen ibilgailu kopurua gutxitu eta horrek guztiok lasaitzen bagaitu ere, hausnarketa sakonagoa egin beharko genuke. Instituzioetatik garapenaren izenean bultzatzen ari den azpiegitura politika eroaren beste adibide bat dugu. Errepidez josten ari dira gure lurrak. Garraio publikoan aurreratu beharrean, oraindik eta errepide gehiago egiteko premia sortuko duen politika ari dira garatzen. Bestelako interes ekonomikoetara begiratzen duten proiektu txikitzaileak nonahi dira. Hurrengoa: Abiadura Handiko Trena.

Saihesbidea herriaren iritzia kontuan izan gabe burutu zen. Arnasatik aurkeztutako proiektu alternatiboari muzin egin diote. Herritarren parte hartzeaz ahoa bete hortz dabiltzanak ordea, horrelakoetan erakusten dute herritarren iritziari nolako garrantzia ematen dioten.

Krisi latz baten erdian egonik, inoiz baino gehiago diru publikoa herritarron premiazko beharrak asetzeko izan dadila aldarrikatu eta lortzea dagokigu.

Herrigintza

Hainbeste denbora pasa eta kutsadura jasan eta gero, azkenean! Herria bere onera itzuli da, aspaldi behar zuen modura. Bakea, behingoz!

Halere, berandu eta aurrekontuetatik at (lubiziengatik %30 garestiago) iritsi zaigu. Herrian sortuta eta aurkeztutako alternatiba, tuneletan eta ingurumenaren errespetuan oinarrituta Aldundiak atzera bota zuen, aurrekontua %3 igotzen baitzuen. Denborak arrazoia eman digu: garestiago eta konponketa kaskarragoa suertatu da.

6-7 hilabete barru gure saihesbidea N-1 bihurtuko da eta 40.000 ibilgailuak, kamioi gehienak igaroko dira Urnietatik. Horren aurrean beharrezkoak jotzen ditugun neurriak hauek lirateke: panel akustikoak jartzea, kutsaduraz babesteko beharrezko diren zuhaitzak oraindik landatu gabe daude eta tunel artifizialak beharrezkoak dira. Oraindik, kamioiei herritik pasatzea ez zaie debekatu. Oinezkoentzat inguruko azpiegitura bukatu gabe dago.

Herri mugimenduen eta herritarren iritzia

Peio Lozano, Arnasa

Hasiera batetik Arnasak kritika handiak egin zizkion eraiki nahi zen errepideari, N-1-eko alternatiba berria bihurtu nahi zutelako eta trafiko astuna areagotuko zelakoan. Bestalde, izugarrizko inpaktu ekologikoak aurkezten zituen eta hori gutxi balitz, aurrez aurre ikusten ziren etorkizunean emango ziren arrisku naturalak. Hori ezabatzeko eta herri guneko trafikoaren egoera oso larria zela kontuan izanda, alternatiba jasangarriagoa proposatu genuen. Horretarako ikerketa ekologikoa, eta gure poltsikotik ordaindutako ingeniari ikerketa bat ere burutu genituen. Ondorioz bi tunelekin osatzen zen saihesbide berriaren eredu ekologikoagoa aurkeztu genuen. Honekin lortu nahi genuena zera zen: herriaren erditik pasatzen zen trafiko astun hori lehenbailehen hortik ateratzea, alternatiba ekologikoagoa gauzatzea, inpaktuen murrizketa, saihesbide seguruagoa eraikitzea, urnietarron aisiarako jarduerak ez hipotekatzea.

Gure proposamena alde batera utzi eta Aldundiaren alternatiba gauzatu zen. Horregatik saihesbidea herri honetako populazio zati inportante baten errepidea ez dela esan nahi dugu. Gainera, denborak arrazoia eman digu eta gure alternatiba eraikitzeko baino dirutza gehiago gastatu da. Paraleloki martxan jarri genuen prozesu juridikoa aurrera doa eta nahiz eta beranduago izan, eman diren purrustadak eta gehiegikeriak salatzea gustatuko litzaiguke.

Mari Karmen Ormaetxea

Oraindik kontu berria da, eta ez da ezer antzematen soinu aldetik. Agian denborarekin nabarituko da, baina oraindik ez. Urnieta herri txikia izanik hilda geratuko den beldurra hor dago.

Baina bestalde, jende berria ere badago eta aldaketak erantzun ona izango du agian. Behin ere ez da jakiten. Halere, jendea pozik dagoela uste dut, orain arte Idiazabal kalean zegoen soinua izugarria baitzen. Ni autobidearen alde nago bai, baina ez egin den moduan, mendiak zulatuta eta baserriak botata.

Mitxel Goya Mendizabal

Lasaitasuna eta soinu gutxiago ekarriko ditu errepide berriak Idiazabal kalera. Lasaitasun honekin komertzioen ikuspegitik jende gutxiago ibiliko dela uste dut, baina errazago geldituko dela erosketak egitera. Lehen ezinezkoa baitzen gelditzea. Denborak esango du zer ehunekotan igo edo jaisten den salmenta. Saihesbidea eraiki denetik asko aldatu da Urnieta. Lehen urruti gelditzen ziren baserriak errepide honek bildu, gerturatu egin ditu.

Urumeako autobia

Inaugurazio ekitaldiko argazkiak | Bideoa

Eraitsi, eraiki aurretik

Etorkizuna eraikitzeko iragana ahazten duen herria nortasunik gabekoa dela dio esaera zahar batek, eta Aiurrik gogoan izan nahi ditu autobidea eraikitzeko botatako baserriak. Baita ere, betirako desagertu diren Lekunako Tren Txikiko zubia edo Mandazubiko errekatxoa eta zubia. Era berean, Erausoko eta Lekunako karobiak, Aritzalde ondoko eta Berrasoetako basoak, Zibulioko kobazuloak...

Almortzategi. Urnietatik Andoainera garamatzan errepide bazterrean, autobiarako sarrera dagoen gunean kokatua zegoen. Karlisten Gerratean obus baten talka jasota erdi eroria geratu ondoren berreraikia, autobiak eraman du betirako.

Bordatxulo. Ergoien auzoan kokatua zegoen Amitesarobe ondoko Plazaolako trenbidearen tunelaren sarreratik gertuko txoko polit batean. Azkenean trenbideak ez, autobiak eraman du, jabe zein maizter ugari ezagutu zituen baserri hau.

Lekuna. Herri gainean, Ergoien auzoan kokaturik zegoen, autobiaren Urnietako hegoaldeko irteera dagoen gunean. Hau ere 1837.urteko Gerratean ia osorik eraitsi ondoren berreraiki zuten. Jabeak, gertuan egindako etxean bizi dira.

Kaltzadaberrieta. Zibulio bezala ezaguna zen baserri hau Oztaran auzoan zegoen Santa Barbararako bide ondoan. Oso ezaguna zen Urnietan eta inguruko herri guztietan bertan urte luzez egon zen taberna eta jatetxearengatik.

Mandazubi. Hernani eta Urnietako muga den izen bereko errekatxoaren ondoan, errepidetik (garai bateko errege bidetik) gertu. Teresa Amuategiren esanetan, garai batean bi herrietako Udalen arteko bilerak bertan ospatzen ziren.

Bakero. Baratze artean, Urnietako mugatik eta Mandazubitik gertu, hura bezala Hernaniko partean, errepidearen ezkerraldeko gaintxo batean kokatutako bi bizitzako baserri xumea. Bota zuten lehenengoa izan zen 2007ko urtarrilean.


Imanol Lopez: "Noiz ireki ahal izango dugun eta zer baldintzekin, horiek dira orain gure galderak”

Zesta Punta alde batera utzi gabe, Idoia tabernaren ardura hartu zuen Imanol Lopezek joan den azaroan. Covid-19 gaitzaren epidemiaren ondorioz, baina, taberna eta jatetxe guztiek ere ateak itxi egin behar izan dituzte. Aste Santuak eta santelmoak galtzea kolpe handia dela dio, baina egoera kiroltasunez onartu eta nahiago omen du aurrera begiratu.

"Zaharragoei galdetuta ere, hau inork ez zuen espero. Eta horrelakoetan, egoera onartzea eta egokitzea, ez dago beste aukerarik”

“Lantalde bat osatu duzunean eta negozioa ixtera behartuta zaudenean, gauza asko daude tartean”

“Hamar langile gara, ERTE bat aplikatu beste aukerarik ez dugu izan, baina lan taldearen babesa daukagu eta geu ere saiatzen gara haiek albora ez uzten”

“Santelmoak eta Aste Santua data oso garrantzitsuak dira herriko ostalaritzarentzat, baina gauza horrela gertatu dira eta mundua ez da amaituko. Kolpe handia da, bai, baina gauzak ez dira egun bakarrean egiten, lan handia eginez lortzen dira”

“Pentsatzen dut hasieran jendea gutxiago joango dela kanpora eta herriko kontsumoa izango dela oinarria”

“Kirolaren arloan ere gauzak ez dira oso ondo ikusten, jende multzo handiak biltzen dituelako. Ez dakigu zer gertatuko den udako denboraldiarekin. Gu, bitartean, etxean entrenatzen ari gara, ahal dugun moduan”

“Estatu Batuetan jokatzen ari diren puntistak oraintxe langabeziara bidali dituzte, eta egoera ez da erraza beraientzat, orain delako denboraldiaren zatirik garrantzitsuena”.


Orkatza ibaian?

Zapatuan ibaia garbitu zuen hainbat herritarrek, baina gaur, astelehena, lagun berri bat agertu da Sanjuandegin, ibaian: orkatz txiki bat. Asteburuna ibaia igota egon da eta uraren indarrarekin iritsiko zela seguruenik jakinarazi dute Udalekoek. 12:00ak inguruan guarda bertara joango da eta nola atera aztertuko dute, bizilekura eramateko asmoz. Goiko argazkian, orkatza igerileku inguruan, ibai ertzean. (Xabier Otamendi) Informazio gehiago


San Martin ondaregunera bisita gidatua antolatu dute bihar eguerdirako

12:00etan hasiko da eta ez dago aurrez izena eman beharrik. Ezagutu Azkoitiko Altxorrak egitarauaren antolatu du udalak bisita bisita eta Juan Bautista Mendizabal Ondare eta Turismo zinegotziak zuzenduko du.

Ondaregunearen barnealdea berrituta eta berreskuratuta dago eta bisitariek Azkoitiko herriaren historia ezagutu dezakete bertan, inguruan aurkitutako aztarna arkeologikoei esker. San Martin egunez eta biharkoaren gisako bisita gidatuetarako bakarrik irekitzen ditu ateak ondareguneak.


Eragileen bilera bat prestatzen ari da HNT, Aieteko bide orrian sakontzeko

Harremanetarako Nazioarteko Taldeak Euskal Herriko eragileak bilduko ditu, bake prozesuan aurrera nola egin eta ondorioei buruzko korapiloak nola askatu aztertzeko. Aieteko Adierazpena sinatu zenetik urtebetera, edukietan sakondu eta konponbiderako urratsak egitea ekarriko lukeen akordio bat lortzeko itxaropena dauka HNTk.


Goroskt skate taldean izena emateko aukera

URRETXU // Goroskt skate taldekoek Goierri garaiko bizilagunek ere taldeko kide izateko aukera dute jakinarazi dute. Horretarako, rolskt12@gmail.com helbide elektronikora idatzi behar da edo 604 108 470 telefono zenbakira deitu.


Elorrion txirrindulari bat erori da eta ospitalera eraman dute

Elorrion Goieta kalean gertatu da erorikoa.

Gaur, 16:05 inguruan txirrindulari bat erori egin da Elorrion Goieta kalean. Ez da ibilgailu batek eragindako erorikoa izan Ertzaintzak informatu duenez. Erorikoaren ondorioz txirrindulariak min hartu du eta Galdakaoko ospitalera eraman dute.